Nicolas Jackson ke Stamford Bridge

LONDON, 1 Julai-Kelab Liga Perdana Inggeris, Chelsea menandatangani perjanjian dengan Villareal bagi mendapatkan penyerang kelab berkenaan, Nicolas Jackson.Jackson yang juga penyerang Senegal itu dipercayai memeterai kontrak selama lapan tahun bagi bermain buat skuad 'The Blues' itu.Jackson merupakan pemain kedua yang ditandatangani oleh Chelsea selepas berjaya mendapatkan penyerang Perancis, Cristopher Nkunku dengan nilai £52 juta Pound Sterling.Kedua-dua kelab tidak mendedahkan nilai perpindahan, namun dilaporkan Chelsea membayar kira-kira £32 juta bagi mendapatkan khidmat pemain berkenaan.Sementara itu, Pengarah Sukan Chelsea, Laurence Stewart dan Paul Winstanley menganggap kehadiran Jackson bakal menguatkan lagi pasukan berkenaan dalam menghadapi kempen Liga Perdana Inggeris musim depan."Kami benar-benar yakin, dia (Jackson) sudah bersedia bagi melebarkan karjayanya."kami berharap Jackson dapat berkerjasama dengan Ketua jurulatih dan rakan sepasukan", kata mereka.Ketika ini, Ketua jurulatih Mauricio Pochettino dilaporkan sedang membuat rombakan besar-besaran skuad 'The Blues' dengan membawa masuk banyak pemain-pemain bintang ke dalam skuad berkenaan.Jackson sebelum ini telah menjaringkan 22 gol dalam 38 penampilannya ketika bersama Villareal di La Liga.Selain itu, dia turut mewakili Senegal dalam penampilan sulungnya ketika menentang Belanda di peringkat kumpulan-Bbc.com

(Penyerang baharu Chelsea, Nicolas Jackson/FOTO FB Andrey Santos)


Farioli ketua jurulatih baharu Nice

NICE, 1 Julai-Kelab Liga 1 Perancis, Nice mengumumkan pelantikan Francesco Farioli sebagai ketua jurulatihnya yang baharu.Farioli, 34 tahun menandatangani kontrak bagi bersama kelab itu selama dua tahun kata kelab berkenaan pada Jumaat.Farioli bakal menggantikan bekas ketua jurulatih sebelum ini, Didier Digard yang akan mengemudikan akademi elit kelab tersebut.Pengarah Sukan Nice, Florent Ghisolfi berkata pelantikan Farioli sangat sesuai dengan hala tuju dan falsafah permainan kelab berkenaan."Dia mempunyai gaya permainan moden dan cara kerja yang mengagumkan."Cara penguasaan bola, dan pengalamannya merupakan aset buat pasukan", kata Ghisolfi.Farioli memulakan karier kejurulatihannya sebagai jurulatih penjaga gol dengan pelbagai kelab remaja di Italisebelum menyertai Aspire Akademi di Qatar.Pada 2021, Farioli menyertai barisan kejurulatihan De Zerbi di Brighton dan berperanan sebagai penganalisis perlawanan.Dia kemudian ke Turki melatih kelab Fatih Karagumruk pada usia 31 tahun, sebelum melatih kelab Alanyaspor.Sebelum ini, kelab Nice cuba memujuk agar kelab Lorient melepaskan jurulatih Regis Le Bris.Farioli tidak melatih mana-mana kelab selepas meninggalkan kelab Turki, Alanyaspor Februari lalu.-AFP

(Ketua jurulatih baharu Nice, Francesco Farioli/FOTO https://www.facebook.com/fabrizioromanoherewego)


Wozniacki kembali ke gelanggang selepas umum bersara pada 2020

COPENHAGEN, 29 Jun- Caroline Wozniacki mengumumkan bersedia untuk kembali bermain tenis selepas bersara daripada sukan itu pada 2020 untuk membina keluarga.Pemain asal Denmark itu menghabiskan 71 minggu di kedudukan teratas dunia dan mengumpul 30 gelaran juara perseorangan termasuk mahkota Grand Slam di Terbuka Australia pada 2018.Dia mengumumkan persaraannya sebelum Terbuka Australia 2020 pada usia 29 tahun, mengatakan dia ingin membina keluarga dengan suaminya, bekas pemain NBA David Lee. Wozniacki mempunyai seorang anak perempuan bernama Olivia dan anak lelaki bernama James."Sejak tiga tahun lepas, saya menebus masa yang hilang bersama keluarga, saya menjadi seorang ibu dan kini mempunyai dua anak, saya sangat bersyukur," tulisnya di Twitter."Tetapi saya masih mempunyai matlamat yang ingin saya capai. Saya ingin menunjukkan kepada anak-anak saya bahawa kita boleh mengejar impian tidak kira umur atau apakah peranan yang dipegang sekarang."Kami memutuskan sebagai sebuah keluarga sudah tiba masanya saya akan kembali bermain dan saya tidak sabar!"Wozniacki berkata dia akan mula bermain di Terbuka Kanada di Montreal pada Ogos sebelum menyasarkan Terbuka A.S. manakala matlamat jangka panjangnya ialah Sukan Olimpik 2024 di Paris.Persatuan Tenis Amerika Syarikat kemudiannya mengumumkan bahawa Wozniacki, finalis dua kali di Flushing Meadows, telah dianugerahkan wildcard untuk Grand Slam yang bermula pada 28 Ogos."Selepas itu, saya akan mempunyai beberapa bulan untuk bersedia ke Australia dan kami lihat bagaimana perkembangannya selepas itu. Sukan Olimpik Paris pastinya juga matlamat utama saya," tambah Wozniacki.Pemain yang akan menyambut hari jadinya yang ke-33 tahun bulan depan, berkata dia mendapat inspirasi daripada juara Grand Slam 23 kali, Serena Williams selepas pemain Amerika itu kembali ke gelanggang selepas kelahiran anak perempuannya Olympia.-REUTERS


14 atlet Muay Thai bakal berentap di Kemaman Super Fight 2023

CHUKAI, 30 Jun - Seramai 14 atlet Muay Thai dari Malaysia, Thailand dan Yaman bakal berentap di kejohanan Kemaman Super Fight 2023 di Padang Astaka di sini, malam esok.Kejohanan tahunan anjuran Persatuan Muay Thai Daerah Kemaman itu dijangka meraih kunjungan lebih 10,000 peminat dari seluruh negara yang akan berentap dalam tujuh kategori.Presiden Persatuan Muay Thai Daerah Kemaman yang juga Pengarah Kejohanan, Wan Ahmad Faqrul Wan Lokman berkata kejohanan tersebut membariskan tujuh regu sensasi dari dalam dan luar negara antaranya termasuk Terapong dari kelab Dragon Muay Thai, Thailand; Mat Ropi Singa Muda (Kuda Merah Polis Diraja Malaysia); Phorsawan (Thailand National Club); Maliki Singa Hitam Habiel 66 Empiyer (Black Tiger AZ Jaya) dan Adam Kodir (Muay Penyu Mas Kemaman).

"Kami amat berbangga kerana tahun ini kita mendapat penajaan daripada syarikat minuman antarabangsa, Carabao yang buat pertama kali menaja program sukan di negara ini."Kami juga tidak mengenakan sebarang bayaran masuk kepada penonton untuk memberi peluang kepada orang ramai hadir dan menyaksikan sendiri sukan Muay Thai dengan lebih dekat," katanya pada sidang media, di sini. Tambah Wan Ahmad, selain Kemaman Super Fight 2023, pihaknya juga merancang untuk menganjurkan kejohanan berskala lebih besar iaitu Terengganu International Fight 2023 pada 30 September ini.Ini bagi mencungkil lebih banyak bakat baharu dan mempromosi sukan Muay Thai dalam kalangan masyarakat terutama golongan muda.


Mason Mount ke Manchester United

LONDON, 30 Jun-Manchester United dilaporkan bersetuju menandatangani pemain tengah England Mason Mount dari Chelsea dengan kontrak selama lima tahun bernilai £55 juta Pound Sterling ditambah bayaran tambahan sebanyak £5 juta.Mount 24 tahun akan menjadi pemain pertama yang ditandatangani pengurus Erik ten Hag pada musim panas bagi memantapkan lagi jentera tengah susulan kejayaan Manchester United layak ke Liga Juara musim depan.Manchester United yang menamatkan kancah Liga Perdana Inggeris di kedudukan ketiga terdesak bagi memperkuatkan jentera serangan dilaporkan melihat kemampuan Mount yang turut mampu berperanan sebagai penyerang menjadi alasan buat Manchester United memburu pemain tersebut.Sebelum ini Chelsea telah menolak tawaran Manchester United bagi mendapatkan pemain berkenaan. Namun perbincangan yang bersambung minggu ini dijangka meleraikan segala kekusutan.Difahamkan Chelsea tidak ingin kehilangan khidmat Mount dan merangka perbincangan bagi menawarkan kontrak baharu buat pemain berkenaan yang dijangka tamat pada tahun 2024.Mount telah menjaringkan 33 gol pada 195 penampilan bersama skuad 'The blues' sejak 2019.Selain itu, dia turut memenangi Liga Juara pada 2021 dan beberapa kejuaraan seperti Kejuaraan kelab Dunia dan kejuaraan Super Cup bersama Chelsea.-Bbc.com


Gerardo Martino sertai Messi di Inter Miami

FLORIDA, 29 Jun- Bekas jurulatih Barcelona dan Argentina, Gerardo Martino akan menyertai Lionel Messi di kelab Liga Bolasepak Utama (MLS) Amerika Syarikat , Inter Miami.Pengendali berusia 60 tahun itu akan mengambil alih pasukan daripada jurulatih sementara Javier Morales, sebaik dokumennya dilengkapkan.Martino, yang lebih dikenali dengan panggilan "Tata", pernah melatih Messi di Barcelona dan Argentina.Beliau pernah bermain dan melatih kelab Argentina, Newell's Old Boys, yang menjadi kelab Messi beraksi ketika zaman sekolah.Tata juga pernah membawa kelab MLS, Atlanta United memenangi kejuaraan pada 2018.Pelantikan Tata sudah dijangka lebih awal selepas Miami yang menghuni tangga tercorot liga Eastern Conference bertindak memecat jurulatihnya, Phil Neville.- REUTERS


Harimau Malaya kini di rangking ke-137 dunia

KUALA LUMPUR, 29 Jun- Skuad Harimau Malaya naik satu anak tangga di posisi ke-137 dalam kemas kini terbaharu ranking Persekutuan Bolasepak Antarabangsa (FIFA).Ia merupakan kedudukan terbaik Malaysia dalam tempoh 17 tahun sejak berada di posisi ke-127 pada Mei 2006.Berdasarkan laman web FIFA, peningkatan itu disumbang 9.44 mata yang diraih pasukan negara dalam dua aksi persahabatan antarabangsa Tier 1 di Terengganu bulan ini.Keputusan positif diraih membolehkan skuad bimbingan Kim Pan Gon mengumpul keseluruhan 1,091.57 mata.Dalam dua aksi persahabatan yang berlangsung di Stadium Sultan Mizan Zainal Abidin, anak buah Pan Gon menewaskan Kepulauan Solomon 4-1 dan membelasah Papua New Guinea 10-0.


Pemain veteran, Marta ketuai skuad Brazil ke Piala Dunia Wanita

RIO DI JANEIRO, 28 Jun- Penyerang veteran, Marta akan mengetuai skuad Brazil memburu gelaran sulung pada kejohanan bola sepak Piala Dunia Wanita yang akan bermula bulan depan.Legenda yang berusia 37 tahun itu akan beraksi dalam Piala Dunia keenamnya di Australia dan New Zealand selepas berjaya pulih sepenuhnya daripada kecederaan lutut.Bagaimanapun pengendalinya, Pia Sundhage, tidak menjanjikan penjaring utama Piala Dunia Wanita itu akan disenaraikan dalam kesebelasan utama semasa perlawanan nanti."Marta adalah yang terbaik. Saya tidak boleh memberi jaminan beliau akan bermain dalam kesebelasan utama tetapi saya akan beri dia peluang untuk menyumbang kepada pasukan," kata Pia kepada AFP. Brazil, yang berada dalam Kumpulan F bersama Perancis, Jamaica dan Panama akan memulakan kempen Piala Dunia menentang Panama di Adelaide pada 24 Julai.- AFP


Rabiot lanjutkan kontrak bersama Juventus

MILAN, 28 Jun- Pemain tengah Juventus, Adrien Rabiot melanjutkan kontrak selama satu tahun untuk terus kekal bersama pasukan sehingga 2024. Rabiot dilaporkan akan menerima gaji bersih €7 juta euro musim depan.Pemain berusia 28 tahun itu telah menjaringkan 11 gol sejak menyertai Juventus pada 2019.Rabiot merupakan salah seorang pemain yang berjaya mengekalkan prestasi cemerlang meskipun Juventus melalui musim terburuk dengan menamatkan saingan liga di tangga ketujuh.Pasukan itu turut di potong 10 mata liga selepas didapati melakukan kesalahan dalam urusan perpindahan pemain. Lebih malang, skuad kendalian Massimiliano Allegri itu juga kehilangan slot untuk saingan utama Liga Juara-Juara Eropah musim depan.-AFP


Azeem Fahmi, prospek sukan olahraga negara

SEPANG, 28 Jun- Kementerian Belia dan Sukan (KBS) sentiasa memantau rapat perkembangan jaguh pecut negara, Muhammad Azeem Mohd Fahmi.Menterinya, Hannah Yeoh berkata atlet berusia 19 tahun itu antara prospek terbaik negara dalam acara olahraga pada Sukan Asia Hangzhou, September depan.Beliau juga berharap pemegang rekod terbaik 100 meter kebangsaan itu akan mempamerkan prestasi cemerlang bermula dengan Kejohanan Olahraga Asia di Bangkok, Thailand pada Julai."Saya telah bertanyakan persiapan beliau dan sokongan yang beliau telah terima. Setakat ini, Azeem telah menyatakan bahawa beliau mempunyai sokongan yang sangat baik di Amerika Syarikat dan beliau boleh fokus pendidikan beliau dan juga latihan di sana sangat baik.Kita berharap nanti di Sukan Asia, Azeem boleh melakukan yang terbaik. Saya rasa beliau yakin dengan persiapan sedia ada setakat ini," kata Hannah kepada pemberita.

Azeem kini sedang dalam proses untuk pulih daripada kecederaan pangkal peha yang dialaminya bulan lalu. Pelajar Universiti Auburn, Alabama itu berjaya memecahkan rekod kebangsaan yang sebelum itu di pegang Khairul Hafiz Jantan dengan catatan baharu 10.09 semasa Kejohanan Olahraga Dunia Bawah 20 Tahun (B-20).


Bayern Munich tamatkan kerjasama dengan Qatar Airways

FRANKFURT, 28 Jun- Bayern Munich tidak akan memperbaharui perjanjian penajaan mereka bersama syarikat penerbangan Qatar iaitu Qatar Airways.Ia susulan wujud kontroversi membimbangkan yang berkait dengan hak asasi manusia di negara Teluk itu.Dalam satu kenyataan, kedua-dua pihak berkata kontrak itu akan berakhir dengan persetujuan bersama pada 30 Jun selepas perkongsian selama lima tahun."Hubungan yang Bayern FC jalinkan dengan peminatnya di dunia Arab melalui Qatar Airways akan kekal," kata kenyataan itu.Ketua Pegawai Eksekutif Bayern yang baharu, Jan-Christian Dreesen berkata pasukan itu dan Qatar Airways telah bekerjasama dengan baik selain belajar daripada satu sama lain.

(Ketua Pegawai Eksekutif Bayern yang baharu, Jan-Christian Dreesen/Foto Twitter)

Akbar Al Baker, ketua eksekutif Qatar Airways, mendoakan kelab bola sepak Jerman itu akan terus maju jaya dalan arena bola sepak dunia."FC Bayern adalah kelab bola sepak yang hebat yang permainannya telah kami ikuti dengan kegembiraan dan semangat," tambahnya.Kelab terbesar Jerman itu telah lama menghadapi kritikan kerana hubungannya dengan Doha dan syarikat penerbangan milik kerajaan itu berhubung dakwaan isu hak asasi manusia, terutamanya sekitar Piala Dunia 2022 di Qatar.Pada perhimpunan agung kelab 2021 itu, ahli-ahli mengganggu mesyuarat dengan ejekan dan laungan menyeru agar hubungan dengan negara Teluk itu diputuskan.Semasa Piala Dunia tahun lalu, pasukan kebangsaan Jerman itu berundur pada janji untuk memakai lilitan lengan "One Love" sebagai menyokong hak asasi manusia dan kepelbagaian, menyalahkan keputusan itu atas ancaman sekatan di padang daripada FIFA.Dalam gambar pra-perlawanan pertama kejohanan itu, pasukan Jerman bergambar dengan tangan menutup mulut, mengeluarkan kenyataan bahawa mereka telah didiamkan oleh badan induk sukan itu.Jerman tersingkir pada peringkat kumpulan untuk Piala Dunia kedua berturut-turut tetapi menafikan pasukan itu terganggu dengan acara luar padang.- AFP


Azizulhasni dilantik duta 100PLUS

KUALA LUMPUR, 28 Jun -Jaguh berbasikal trek negara Datuk Mohd Azizulhasni Awang dilantik sebagai duta 100PLUS untuk tempoh dua tahun dalam impiannya mengejar pingat emas temasya Sukan Olimpik Paris 2024. Pengarah Perniagaan F&N Beverages Marketing Leong Wai Yin berkata pelumba kelahiran Dungun, Terengganu itu tidak boleh disangkal sebagai antara pelumba basikal trek terbaik dunia.“Mohd Azizulhasni menjadi inspirasi kepada rakyat Malaysia dalam pelbagai peringkat usia. Sikap, komitmen, kecekalan dan keazaman beliau untuk berjaya di peringkat tertinggi memang tiada tandingannya.“Beliau menghadapi pelbagai rintangan, termasuk menjalani pembedahan dan beliau berjaya kembali ke kedudukan terbaik dunia,” katanya dalam kenyataan hari ini.Sementara itu, Mohd Azizulhasni, 35, berkata beliau bersyukur atas pelantikan itu dan berjanji akan mencatatkan hasil terbaik sebagai tanda penghargaan.“Latihan dan persediaan untuk memperoleh podium pada kejohanan seperti Sukan Asia dan Olimpik memerlukan banyak sokongan. Saya bersyukur 100PLUS, minuman isotonik terkemuka negara, tampil memberikan sokongan kepada saya untuk berjaya di persada dunia.“100PLUS adalah rakan sokongan yang ideal untuk saya kerana semangat dan hasrat mereka untuk membantu pembangunan sukan di Malaysia. Saya teruja dan tidak sabar untuk bekerjasama dengan 100PLUS,” katanya.Pemenang pingat perak Olimpik itu baru-baru ini meraih emas berganda menerusi acara keirin dan pecut pada Kejohanan Lumba Basikal Trek Asia (ACC) 2023 di Velodrom Nasional, Nilai.Berikutan prestasi menakjubkan, ranking beliau melonjak di kedudukan ketiga dalam acara keirin dan keenam dalam acara pecut, menurut Kesatuan Berbasikal Dunia (UCI).Mohd Azizulhasni menyertai legenda badminton negara Datuk Lee Chong Wei, pemain perseorangan lelaki negara Lee Zii Jia dan Ng Tze Yong, juara dunia beregu lelaki Aaron Chia-Soh Wooi Yik serta juara beregu Terbuka Perancis Pearly Tan-M. Thinaah selaku duta 100PLUS.- BERNAMA


Ranking Lee Zii Jia jatuh lagi

KUALA LUMPUR, 27 Jun- Ranking jaguh perseorangan lelaki profesional negara, Lee Zii Jia jatuh lagi. Terbaharu, pemain itu menghuni kedudukan ke-14 dunia, jatuh satu tangga berdasarkan kemas kini dikeluarkan Persekutuan Badminton Dunia (BWF), hari ini.Zii Jia berada di kedudukan ke-14 dengan 54,476 mata, jauh ditinggalkan juara dunia dari Denmark, Viktor Axelsen dengan 103,005 mata di kedudukan tertinggi ranking BWF.Dalam pada itu, dua beregu lelaki negara iaitu juara bertahan dunia, Aaron Chia-Soh Wooi Yik kekal di kedudukan keempat dan gandingan profesional Ong Yew Sin-Teo Ee Yi di ranking keenam.Ketika ini pasangan profesional, Goh Soon Huat-Shevon Lai Jemie merupakan satu-satunya wakil beregu campuran negara dalam kedudukan 10 teratas selepas kekal di tangga ketujuh dunia.Sementara itu, kejayaan bergelar juara Terbuka Taiwan 2023, Ahad lepas, membantu beregu campuran negara, Chen Tang Jie-Toh Ee Wei melonjak empat anak tangga dari kedudukan ke-19 untuk berada di ranking ke-15 dengan 54,888 mata.


Jeddah tuan rumah Piala Dunia Kelab 2023

JEDDAH, Arab Saudi, 27 Jun - Persekutuan Bolasepak Antarabangsan (FIFA) memberitahu, Piala Dunia Kelab 2023 akan berlangsung di bandar Jeddah Arab Saudi.Menurut Presiden SAFF Yasser Al Misehal, keputusan itu dibuat selepas lawatan delegasi FIFA ke Jeddah pada minggu lalu untuk menilai persiapan menjelang kejohanan itu."Kami gembira kerana Jeddah, dengan kemudahan terkini dan reputasinya untuk menganjurkan acara sukan antarabangsa utama, dipilih sebagai bandar tuan rumah bagi Piala Dunia Kelab FIFA," katanya.Kejohanan itu, yang akan berlangsung dari 12 hingga 22 Disember ini, akan diadakan di Arab Saudi buat pertama kalinya, seperti diumumkan sebelum ini; pada Februari lalu.Piala Dunia Kelab untuk edisi 2023 akan menjadi yang terakhir dalam format semasa - pertandingan tahunan dengan tujuh pasukan dan akan dihentikan sebelum diperbesarkan kepada 32 pasukan; kali pertama diadakan pada 2025 di Amerika Syarikat. – REUTERS


ART 2023, himpun lebih 400 kereta berkuasa tinggi

SEPANG, 27 Jun- Lebih 400 kereta berkuasa tinggi akan dikumpulkan ketika acara sukan permotoran, Adrenaline Rush Track Day (ART) 2023 pada 15 Julai ini.ART 2023 yang dianjurkan kelab U Supercars itu bakal bertempat di Paddock Utara, Litar Antarabangsa Sepang (SIC).Pengarah Urusan Utama Motors, Datuk Marof Khan Mohamed Idris berkata acara seperti ini akan diteruskan lagi pada masa akan datang."Acara ini akan menerima pengiktirafan Malaysian Book of Records kerana dapat menghimpunkan 400 kereta berkuasa tinggi.'Selain aktiviti perarakan kereta berkuasa tinggi, lebih 200 pemilik motosikal Harley Davidson turut memeriahkan program ini," katanya kepada pemberita di sini.Selain itu, ART 2023 turut menganjurkan acara 'Time Attack' yang memberikan peluang kepada pemilik kereta berkuasa tinggi menguji kelajuan dan ketahanan kereta mereka.Wang tunai sejumlah RM80,000 ditawarkan kepada pemenang dalam acara tersebut.

(Selain aktiviti perarakan kereta berkuasa tinggi, lebih 200 pemilik motorsikal Harley Davidson turut memeriahkan program ini)


Teong Kim kemuka representasi, tuntut baki 16 bulan gaji

IPOH, 27 Jun - Bekas pengendali Perak FC, Datuk Lim Teong Kim hari ini mengemukakan representasi aduan kepada Jabatan Perhubungan Perusahaan Malaysia (JPPM) negeri Perak.Representasi tersebut mengenai pemecatan atau penamatan kontrak beliau serta-merta daripada mengendalikan pasukan itu yang didakwanya dibuat secara tidak sah di bawah Seksyen 20 Akta Perhubungan Perusahaan 1967. Beliau yang hadir ke pejabat JPP di Greentown, di sini bersama peguamnya, Adam Yap Boon Han turut menuntut supaya pengurusan pasukan itu melunaskan baki bayaran gaji selama 16 bulan iaitu bermula dari tarikh pemecatan (24 Mei) sehingga tarikh sepatutnya kontrak dua tahun mengendalikan pasukan itu tamat.

"Saya datang dengan baik, saya mahu keluar dari Perak FC pun dengan baik itu sahaja, tiada niat yang buruk...ini hak saya, saya tuntut untuk hak saya sahaja, tidak lebih dan tidak kurang," kata Teong Kim ketika ditemui pemberita.Tambah Teong Kim, pihaknya sedia berbincang dengan pihak pengurusan Perak FC untuk menyelesaikan masalah tersebut secara baik.Katanya, sekiranya tiada jalan penyelesaian tindakan mahkamah akan diambil. Sepanjang mengendalikan Perak FC, skuad The Bos Gaurus hanya memenangi dua perlawanan Liga Super selain seri tiga kali dan tewas tujuh kali di bawah kendalian Teong Kim.Prestasi itu sudah pasti tidak seperti yang diharapkan oleh pengurusan pasukan yang meletakkan harapan tinggi buat bekas Pengarah Akademi Mokhtar Dahari (AMD) itu.


Piala FA: Arif Aiman bantu JDT mara ke final

ISKANDAR PUTERI, 27 Jun- Juara bertahan Johor Darul Takzim (JDT) melangkah ke final Piala FA 2023 selepas menewaskan Selangor FC 4-0 di Stadium Sultan Ibrahim di sini, malam tadi.Perlawanan 94 minit itu menyaksikan pemain tengah JDT, Arif Aiman menjaringkan hatrik di hadapan 32,257 penonton.Arif Aiman menjaringan gol permulaan pada minit ke-19, selepas menewaskan penjaga gol Selangor FC, Mohd Khairulazhan Khalid satu lawan satu.Gol kedua dijaringkan pada minit ke-32, hasil sepakan padu daripada luar petak penalti.Selang lima minit kemudian, Arif melengkapkan hatrik pada minit ke-37, sebelum Fernando Forestieri menyumbat gol keempat.Ketua Jurulatih JDT, Esteban Solari berkata menanti JDT di pentas final adalah Kuala Lumpur (KL) City FC."Pemain saya sangat memahami taktik itu, kemudian berkenaan kualiti permain, kami sentiasa tahu Arif mempunyai kualiti berlari di ruangan yang ada, jadi secara keseluruhan, ia membabitkan teknik dan cara permainan serta memahami bagaimana untuk bermain bawah tekanan," katanya kepada pemberita di sini.Sementara itu, Ketua Jurulatih Selangor FC, Tan Cheng Hoe menyifatkan transisi bertahan dan menyerang JDT, menyukarkan pemainnya untuk mengawal dan menyekat JDT daripada menjaringkan gol."Jaringan empat gol, memang mana-mana jurulatih akan kecewa tetapi sedikit kesilapan itu daripada pertahanan, kita dibolosi gol terlalu awal. Itu menyebabkan pemain agak 'down' dan daripada segi keyakinan juga, ia nampak sangat ketara," katanya.


Tang Jie-Ee Wei dinobatkan juara Terbuka Taipei 2023

KUALA LUMPUR, 25 Jun - Pasangan beregu campuran negara, Chen Tang Jie-Toh Ee Wei berjaya merangkul gelaran Jelajah Dunia kedua selepas dinobatkan juara Terbuka Taipei 2023 hari ini.Pasangan pilihan keempat itu menafikan peluang gandingan Taiwan, Chiu Hsiang Chieh-Lin Xiao Min untuk merangkul gelaran Super 300 di laman sendiri, 21-12, 21-8, dalam perlawanan akhir yang didominasi sepenuhnya oleh gandingan negara yang berlangsung selama 30 minit di Tian-mu Arena, University of Taipei.Beberapa kesilapan yang dilakukan pasangan tuan rumah memberi kelebihan buat Tang Jie-Ee Wei untuk mendahului dengan lima mata pada 11-6 dan terus mengekalkan momentum cemerlang mereka untuk menang set pertama, 21-12.Pasangan nombor 19 dunia itu mempamerkan aksi garang di awal permainan set kedua untuk mendahului lawan Hsiang Chieh-Xiao Min 5-0, dengan mempamerkan corak serangan yang menakjubkan membuatkan pasangan ranking ke-50 dunia itu hilang arah, menyaksikan gandingan negara mengesahkan kejuaraan, 21-8.Tang Jie-Ee Wei, yang bergandingan akhir tahun lepas, telah membuktikan komitmen mereka apabila dalam tempoh hampir dua bulan berjaya merasai kejayaan pertama merangkul gelaran Cabaran Antarabangsa Iran 2023, menewaskan rakan senegara Hoo Pang Rong-Teoh Mei Xing 21-19, 21-15, awal Februari lepas.

Pasangan negara itu kemudian merangkul kejuaraan sulung siri Jelajah Dunia Kejohanan Master Orleans 2023 di France selepas menumbangkan satu lagi pasangan Taiwan, Ye Hong Wei-Lee Chia Hsin, 21-19, 21-17, April lepas.Kemenangan hari ini menyaksikan Tang Jie-Ee Wei mengakhiri kemarau 19 tahun untuk pasangan beregu campuran Malaysia melangkah ke podium selepas Koo Kien Keat-Wong Pei Tty kali terakhir memenanginya pada edisi 2004.Tang Jie-Ee Wei meraih US$16,590 (RM77,562) susulan kemenangan besar mereka hari ini manakala naib juara Hsiang Chieh-Xiao Min, memperoleh US$7,980 (RM37,308).Satu lagi pasangan Malaysia yang merupakan pilihan kelima, Man Wei Chong-Tee Kai Wun akan mempertahankan gelaran mereka menentang pilihan kedua, Lu Ching Yao-Yang Po Han dari Taiwan, dalam perlawanan akhir beregu lelaki, yang akan diadakan lewat hari ini. - BERNAMA


GG Expo tarik minat 5000 belia

PUNCAK ALAM, 25 Jun-"Gamers Gig Expo (GG EXPO)" E-Sukan anjuran UiTM Puncak Alam berjaya menarik perhatian lebih 5000 belia yang merupakan peminat tegare-Sukan secara fizikal dan talian.Kejohanan yang berlangsung pada 24 sehingga 25 Jun itu dianjurkan oleh pelajar tahun akhir Sarjana Muda Pengurusan Majlis menawarkan hadiah keseluruhan berjumlah RM15000 bagi permainan Mobile Legend : Bang Bang dan PUBG.Seramai 72 kumpulan yang terdiri daripada pelajar UiTM, insitusi Pengajian Awam dan Swasta serta orang awam menyertai pertandingan berkenaan.Program berkenaan turut menyediakan pelbagai aktiviti menarik seperti pertandingan e-Sukan untuk Mobile Legends dan PUBG, sesi GGTalk serta pameran berkaitan dunia e-Sukan.Menerusi satu kenyataan, GG EXPO yang bekerjasama dengan Team Haq sebuah pasukan yang terkenal dalam e-sukan akan terus membangunkan industri e-sukan bagimenjadikan Malaysia sebagai negara tumpuan aktiviti sukan berasaskan permainan video itu. Selain itu, penganjuran program berkenaan bertujuan memberi pendedahan mengenai industri e-Sukan yang mampu memberi impak ekonomi besar.


Bagnaia juara MotoGP Belanda

ASSEN, 25 Jun - Francesco Bagnaia muncul juara MotoGP Belanda di Litar Assen sebentar tadi untuk melebarkan penguasaannya dalam kategori kejuaraan.Marco Bezzecchi meraih tempat kedua manakala pelumba Afrika Selatan Brad Binder yang pada mulanya menduduki tempat ketiga terpaksa berputih mata apabila ditolak ke tangga keempat selepas dikenakan penalti susulan melepasi had limit trek.Situasi itu membolehkan Aleix Espargaro menaiki podium selepas Binder berdepan nasib sama pada pecutan, semalam.

Bagnaia kini mendahului 35 mata di depan Jorge Martin menjelang rehat musim panas dengan perlumbaan bakal kembali bersambung pada awal Ogos di Silverstone."Ia sangat hebat dan bukan mudah, mereka banyak memberi tekanan di belakang. Saya menyukai litar ini dan penyokongnya," kata Bagnaia. -AFP


Kehadiran pemain Jepun tingkat keupayaan Putrajaya Brother

SERI KEMBANGAN, 25 Jun - Pemain kelahiran Jepun, Toshiyuki Arakawa berharap kehadiran pemain senegaranya bersama pasukan Besbol WP Putrajaya Brother mampu membantu meningkatkan keupayaan pasukan.Selain Toshiyuki, Putrajaya Brother turut mempunyai dua lagi pemain import Jepun iaitu Kodai Wakabayashi dan Naoyayo Shida."Sudah tentu besbol Jepun lebih baik daripada di sini tetapi saya sangat terkejut tentang lelaki Malaysia yang sangat menyukai besbol."Ini menunjukkan satu petunjuk yang sangat baik, sebab itu saya mahu meningkat besbol di Malaysia," katanya kepada RTM.Toshiyuki muncul pemain paling bernilai ketika Putrajaya menewaskan Johor Tigers 27 berbalas 13.Kemenangan berkenaan melayakkan Putrajaya beraksi dalam saingan super round.


KBS belum terima laporan peletakan jawatan Zaki

(Bekas ketua jurulatih negara, Zaki Sadri/FOTO Zaki Sadri)

KUALA LUMPUR, 25 Jun - Kementerian Belia dan Sukan (KBS) belum menerima sebarang laporan rasmi daripada Kesatuan Olahraga Malaysia (KOM) berhubung peletakan jawatan bekas ketua jurulatih negara, Zaki Sadri, hujung bulan lepas.Menterinya Hannah Yeoh berkata beliau tidak dapat mengulas lanjut mengenai isu berkenaan memandangkan belum lagi menerima maklumat terperinci kemelut terbaharu melanda KOM itu.“Hal itu mereka kena selesai dulu di peringkat persatuan (KOM) buat masa ini, saya belum dipanggil buat apa-apa lagi,” katanya kepada pemberita selepas melancarkan program KBS x KL Car Free Morning di sini, hari ini.Sebelum ini, media melaporkan bahawa Zaki yang juga bekas jaguh lompat kijang negara meletak jawatan susulan kesukaran mendapat kepercayaan daripada pegawai dalam badan induk itu untuk melakukan perubahan dalam skuad olahraga negara.Dalam pada itu, Hannah berkata program KBS x KL Car Free Morning yang julung kali diadakan dengan jalinan kerjasama bersama Dewan Bandaraya Kuala Lumpur selaku penganjur utama acara itu akan berlangsung secara bulanan pada setiap Ahad minggu keempat dengan mengekalkan pengisian aktiviti utama seperti berbasikal, larian dan berjalan kaki.

(Bekas ketua jurulatih negara, Zaki Sadri/FOTO Zaki Sadri - Tengah)

“Edisi KBS juga akan mengetengahkan aktiviti utama ini dengan pelbagai tema pakaian yang dijangka menjadi tarikan utama pada edisi-edisi akan datang.“Antara kelainan yang akan ditampilkan dalam edisi KBS nanti ialah kepelbagaian aktiviti sampingan seperti slot mari mencuba sukan-sukan baharu dan sukan teras, aktiviti kecergasan, sukan ekstrem, push bike, penampilan personaliti sukan termasuk atlet-atlet sukan para dan seumpamanya,” katanya.Beliau juga berharap agar model kerjasama KBS dengan DBKL ini akan diperluas sehingga peringkat negeri-negeri lain melalui Jabatan Belia dan Sukan Negeri dan pihak berkuasa tempatan negeri masing-masing. - BERNAMA


Piala FA: Hodak, Steincruckner kawan jadi lawan malam ini

KUALA TERENGGANU, 25 Jun - Naib juara Piala FA edisi 2022, Terengganu FC (TFC) dilihat memiliki kelebihan tersendiri untuk beraksi di hadapan penyokong sendiri bagi perlawanan penentuan antara Sang Penyu dan The City Boys ke pusingan akhir Piala FA pada malam ini.Pengendali TFC, Tomislav Steinbruckner optimis menjangkakan kehadiran seramai 30,000 penyokong ke Stadium Sultan Mizan Zainal Abidin malam ini akan memberi motivasi terbaik buat pasukannya untuk menebus kekecewaan musim lalu yang dinafikan oleh Johor Darul Ta'zim (JDT).Jelasnya lagi, pada perlawanan separuh akhir bertemu KL City FC ini sememangnya memberikan cabaran yang tersendiri buat dirinya memandangkan mempunyai hubungan yang baik lebih 25 tahun bersama pengendali KL City FC, Bojan Hodak yang juga merupakan rakan senegaranya dari Croatia.Walaupun demikian, misi untuk mara ke penentuan akhir Piala FA 2023 tetap menjadi misi buat setiap pasukan yang akan berentap nanti."Satu perlawanan yang bukan mudah buat kami yang mana mereka mempunyai ramai pemain yang berkualiti namun saya tetap mempercayai kemampuan pasukan saya.“(Pengendali KL City) Bojan Hodak yang juga rakan senegara dan bekas rakan sepasukan saya dalam Liga Singapura 1999 pasti bukan lawan mudah untuk kami ulangi pencapaian musim lalu.“Beliau adalah kawan baik di luar padang, namun untuk malam ini, dianggap lawan. Kami masing-masing ingin membawa pasukan ke perlawanan akhir,” katanya.


Dua beregu negara buru kejuaraan di final Terbuka Taiwan

KUALA LUMPUR, 24 Jun - Beregu lelaki dan beregu campuran negara memastikan Malaysia meneruskan cabaran di pentas final Terbuka Taiwan 2023 selepas masing-masing berjaya melepasi halangan separuh akhir di Arena Tian-Mu hari ini.Pada aksi separuh akhir, juara bertahan Man Wei Chong-Tee Kai Wun bagaimanapun tidak melalui pertarungan mudah berdepan rakan senegara Ong Yew Sin- Teo Ee Yi yang juga pilihan pertama kejohanan.Wei Chong-Kai Wun yang diletakkan selaku pilihan kelima, tewas pada set pertama 17-21, namun bangkit memenangi set kedua 21-19 sebelum menoktahkan kemenangan dengan 21-9.Lawan beregu lelaki negara di pentas akhir adalah wakil tuan rumah sama ada Lin Chia Yu-Lin Yong Sheng  atau pilihan kedua Lu Ching Yao-Yang Po Han yang beraksi dalam satu lagi aksi separuh akhir.Bagi beregu campuran Cheng Tang Jie-Toh Ee Wi pula, mereka berada dalam landasan tepat memburu gelaran kedua Jelajah Dunia Persekutuan Badminton Dunia (BWF) apabila mudah mengetepikan wakil tuan rumah Ye Hong Wei-Lee Chia Hsin 21-14, 21-19.Pasangan di ranking ke-19 dunia itu akan berdepan wakil tuan rumah Chiu Hsiang Chieh-Lin Xiao Min yang menewaskan rakan senegara Tseng Min Hao-Hsieh Pei Shan 21-10, 21-8.Tang Jie-Ee Wei muncul juara Masters Orleans di Perancis pada April lepas, yang juga kejuaraan sulung Jelajah Dunia BWF mereka. -BERNAMA

(Tang Jie-Ee Wei / FB BAM)


AS tuan rumah Piala Dunia Kelab 2025

ZURICH, 24 Jun-Amerika Syarikat diumum sebagai tuan rumah Piala Dunia Kelab pada 2025.Perkara tersebut disahkan Persekutuan Persatuan Bola Sepak Antarabangsa (FIFA).Menurut Presiden FIFA, Gianni Infantino, pemilihan Amerika Syarikat sebagai negara tuan rumah adalah keputusan tepat sekiranya mahu memulakan kejohanan baharu di peringkat global.Pada penganjuran di Amerika Syarikat itu nanti, penyertaan akan diperluaskan kepada 32 pasukan, berbanding hanya tujuh pasukan sebelum ini.FIFA turut memaklumkan bahawa kejohanan itu akan berlangsung setiap empat tahun, sama seperti Piala Dunia.Sebelum ini,Amerika Syarikat turut diumum sebagai tuan rumah Piala Dunia 2026 bersama Kanada dan Mexico.


Badminton: Pearly semakin pulih

KUALA LUMPUR, 24 Jun-Pemain beregu wanita utama negara Pearly Tan bakal kembali menjalani latihan minggu depan.Dia yang sebelum ini mengalami kecederaan di bahagian siku ketika menyertai Terbuka Singapura awal bulan ini.Menurut Jurulatih beregu wanita, Hoon Thien How, kecederaan dialami Pearly itu semakin pulih dan mampu untuk menyambung latihan bersama gandingannya M. Thinaah menjelang Terbuka Korea 2023, Julai depan. Pada 7 Jun, Pearly-Thinaah menarik diri pada pusingan pembukaan Terbuka Singapura semasa menentang pasangan Rin Iwanaga-Kie Nakanishi di set ketiga, disebabkan kecederaan Pearly ketika pasangan Jepun itu mendahului 16-9.Pearly-Thinaah tewas set pertama 13-21 namun pemenang pingat emas Sukan Komanwel 2022 itu kembali untuk menang set kedua, 21-17.Kecederaan tersebut turut menyebabkan juara Terbuka Perancis 2022 itu menarik diri daripada menyertai Terbuka Indonesia 2023, pada 13 Jun lepas.


Liga Super : Perak FC terus kempunan

IPOH, 24 Jun-Hasrat Perak FC bagi mencipta kemenangan pertama di bawah kendalian Yusri Che Lah masih tidak kesampaian apabila tewas 2-1 di tangan PDRM FC malam tadi.Pada saingan yang berlangsung di Stadium Perak itu, kedua-dua pasukan menunjukkan penguasaan seimbang pada babak pertama dengan saling berbalas serangan. Namun, kedua-dua pasukan gagal menghasilkan gol bagi menamatkan babak pertama dengan 0-0.Memasuki babak kedua, PDRM bertindak garang dengan kerap kali melakukan serangan ke kubu tuan rumah.Permainan agresif PDRM membuahkan hasil apabila pemain importnya, Uche Agaba berjaya menjaringkan gol pertama perlawanan pada minit ke-50.Berselang enam minit kemudian, Perak FC dihukum lagi dengan gol kedua pasukan pelawat menerusi Nabil Latpi yang berjaya menewaskan penjaga gol Perak, T.Shaheeswaran.Ketinggalan dua gol menyebabkan pasukan Perak FC menggandakan asakan bagi memburu gol.Hasilnya, pada minit ke-72, Perak FC berjaya mendapat gol saguhati melalui jaringan sendiri James Okwuosa yang tertampan bol ke gawang sendiri.Kedudukan 2-1 kekal sehingga tamat perlawanan.Sementara itu, Pengendali PDRM FC,Eddy Gapil @ Edwin menganggap isu ketiadaan jurulatih, Azzmi Aziz yang direhatkan tidak menganggu permainan pasukan tersebut dan memuji anak-anak buahnya yang bermain dengan baik."Bukan mudah menentang pasukan Perak FC. tapi kita bermain sebagai sebuah keluarga dan itu merupakan resepi kejayaan kita", katanya yang ditemui selepas perlawanan.Dalam pada itu, Jurulatih Perak FC, Yusri Che Lah, menyifatkan kekurangan pemain Import serta kecederaan pemain utama menyebabkan pasukan itu kini semakin ktinggalan."Pemain-pemain utama banyak mengalami kecederaan. Malah kita kekurangan tenaga import."jadi saya berharap agar kekurangan tersebut dapat diatasi menjelang pembukaan jendala perpindahan pemain kedua nanti."Selepas ini saingan akan lebih sengit dengan perlawanan menentang Kelantan FC dan Kuching FC, dan kita tidak mahu keciciran mata lagi", jelas Yusri.Kemenangan tersebut mengukuhkan kedudukan 'The Cops' yang melonjak ke kedudukan ketujuh liga, manakala Perak FC kekal terperosok di tangga ke-11.

(Ketua Jurulatih Perak FC, Yusri Che Lah/FOTO RTM)


Birmingham Classic: Ostapenko singkirkan Williams

BIRMINGHAM, 23 Jun- Venus Williams gagal mara ke suku akhir buat kali pertama dalam tempoh empat tahun apabila legenda Amerika itu ditewaskan oleh Jelena Ostapenko pada pusingan kedua pada aksi Birmingham Classic pada Khamis.Williams telah menikmati kemenangan pertamanya ke atas lawan 50 terbaik dalam tempoh empat tahun pada Isnin apabila bekas pemain nombor satu dunia itu menewaskan Camila Giorgi dalam aksi pembukaannya.Tetapi pemain berusia 43 tahun itu yang juga juara Grand Slam tujuh kali, tidak dapat mencatatkan kemenangan dua kali berturut-turut apabila dia tunduk kepada kekalahan 6-3, 5-7, 6-3 kepada Ostapenko dari Latvia pada perlawanan itu."Sudah tentu saya boleh menamatkannya dengan lebih cepat. Saya sedikit kecewa selepas mata perlawanan pada set kedua. Tetapi Venus adalah pemain yang hebat, juara yang hebat dan merupakan satu penghormatan untuk berkongsi gelanggang dengannya," kata Ostapenko."Dia pemain yang sangat berbahaya, terutamanya atas gelanggang rumput. Dia melakukan servis dengan sangat baik."Ia agak sukar, tetapi saya sangat gembira kerana saya berjaya melakukannya dan saya berjuang sehingga titik terakhir. Dia adalah idola ramai orang jadi ia sangat istimewa."Pada suku akhir nanti, Ostapenko akan menentang Magdalena Frech dari Poland, yang menewaskan pilihan kelapan Sorana Cirstea 6-3, 6-7 (1/7), 6-4.Harriet Dart dari Britain akan menentang pilihan keempat Anastasia Potapova, yang menang ke atas pemain AS Caty McNally 6-3, 2-6, 7-6 (7/0).Sementara itu, satu lagi aksi suku akhir akan menyaksikan pemain Czech bertemu sesama sendiri iaitu antara pilihan utama Barbora Krejcikova dan Linda Fruhvirtova yang berusia 18 tahun.-AFP


Stephane Demol meninggal dunia akibat serangan jantung

BRUSSELS, 23 Jun- Stephane Demol, pemain pasukan Belgium yang mara ke separuh akhir Piala Dunia 1986 meninggal dunia semalam.Kelab Anderlecht berkata mendiang berusia 57 tahun itu meninggal dunia akibat serangan jantung di sini."Demol bermula di kelab kami."Beliau telah bermain untuk pelbagai kelab termasuk Bologna, Porto, Toulouse, Standard Liege dan Toulon."Kelab ini dan kelab bola sepak Belgium secara keseluruhan akan sentiasa merindui Demol," katanya menerusi kenyataan.Mendiang adalah penolong jurulatih pasukan kebangsaan Rene Vandereycken antara tahun 2005 hingga 2008. Beliau tidak mempunyai kelab sejak tahun 2016. - AFP


Ott Tanak pendahulu pusingan pertama Rali Safari

(Ott Tanak dengan kereta Ford / WORLD RALLY)

NAIROBI, 23 Jun- Bekas juara dunia Ott Tanak muncul pendahulu spada pusingan pembukaan Rali Safari kali ke-70 di Kenya pada Khamis.Peringkat pembukaan 'super special' dengan jarak 4.84km di pinggir Nairobi menyaksikan juara dunia 2019 Tanak yang memandu M-Sport Ford tiba di garisan penamat dengan kelebihan 0.1 saat di depan Sebastien Ogier."Rali Safari Kenya adalah salah satu perlumbaan yang mencabar. Kemenangan saya pada hari ini akan menentukan rentak perlumbaan selepas ini," kata Tanak.Di kedudukan ketiga, adalah rakan sepasukan Ogier dari Toyota, Kalle Rovanpera yang menang di Kenya tahun lalu dalam perjalanannya untuk merangkul gelaran dunia.Pemenang di Sardinia, Thierry Neuville mencatat masa terbaik bagi pasukan Hyundai, di kedudukan keempat, diikuti Elfyn Evans, Esapekka Lappi dan Takamoto Katsuka.-AFP

(Sebastien Ogier dengan kereta Toyota / WORLD RALLY)


Ranking Azizulhasni melonjak

KUALA LUMPUR, 23 Jun - Peluang Jaguh berbasikal trek negara, Datuk Azizulhasni Awang tampak cerah dalam usahanya melayakkan diri ke Sukan Olimpik Paris 2024.Ini selepas kedudukan ranking dunianya melonjak naik di kedudukan ketiga bagi acara keirin dan keenam bagi acara pecut.

Berdasarkan Kesatuan Berbasikal Dunia (UCI), ranking acara keirin individu pelumba berusia 35 tahun itu melonjak tiga anak tangga dari kedudukan keenam dunia.Manakala bagi acara pecut individu, 'The Pocket Rocketman' itu berada di tempat keenam, melonjak 13 anak tangga.Perkara itu dikongsikan Datuk Azizul menerusi platform media sosial miliknya.Pencapaian itu hasil kejayaannya membawa pulang pingat emas acara keirin dan pecut di Kejohanan Berbasikal Trek Asia (ACC) baru-baru ini.Sepanjang penyertaannya dalam saingan ACC, Datuk Azizulhasni telah meraih 12 pingat emas.


Draf NBA: Wembanyama pilihan pertama Spurs

NEW YORK, 23 Jun- Victor Wembanyama dari Perancis jadi pilihan pertama Draf NBA musim ini selepas dipilih oleh pasukan San Antonio Spurs pagi tadi. Pemain dengan ketinggian 7 kaki 4 inci (2.24m) berusia 19 tahun itu dilihat memeluk ahli keluarganya ketika namanya diumumkan untuk sertai Spurs yang menerima slot pilihan pertama pada draf tersebut bulan lepas. "Saya baru sahaja mencapai sesuatu yang saya impikan sepanjang hidup," kata Wembanyama dalam keadaan sebak kepada ESPN berikutan pemilihan yang diumumkan oleh pesuruhjaya NBA Adam Silver di Barclays Center di New York. "Mendengar pengumuman itu daripada Adam Silver, saya sangat teruja, saya menangis," tambah Wembanyama. Sebelum ini, nama Wembanyama menjadi sebutan ramai dan dijangka bakal jadi pilihan pertama pada Draf NBA kali ini. Bintang muda itu juga dianggap sebagai bakat muda yang mendapat liputan meluas selepas Lebron James yang menyertai Cleveland Cavaliers pada draf 2003. Di San Antonio, peminat Spurs berkumpul di Pusat AT&T yang mempunyai kapasiti 19,000 penonton untuk menyaksikan majlis draf di skrin gergasi dan melaungkan penghargaan mereka apabila pemilihan Wembanyama disahkan. Pagi tadi, Wembayama memakai sut hijau gelap, dengan gembira menandatangani autograf untuk peminat beberapa minit sebelum majlis draf berlangsung. Dalam temu bual dengan ESPN sebelum pemilihannya, Wembanyama berkata beliau teruja untuk dengan cabaran yang bakal dihadapi dalam saingan NBA dan bertekad untuk menjadi bintang di dalam dan di luar gelanggang. "Saya tahu saya boleh membawa lebih daripada sekadar bola keranjang ke Perancis," kata Wembanyama. "Jelas sekali, matlamat saya adalah sentiasa untuk memenangi kejuaraan. Tetapi juga kepada komuniti, kepada pangkalan peminat yang saya tahu saya boleh membawa lebih banyak lagi."-AFP


Piala Dunia Wanita 2023: AS hantar skuad campuran senior dan muda

(Alex Morgan dan Megan Rapinoe akan beraksi buat kali keempat di Piala Dunia / AFP)

LOS ANGELES, 22 Jun- Alex Morgan dan Megan Rapinoe disenaraikan dalam skuad Amerika Syarikat untuk Piala Dunia Wanita bulan depan di Australia dan New Zealand.Morgan, yang berusia 33 tahun, Rapinoe, 37, dan pemain pertahanan Kelley O'Hara, 34, semuanya akan bermain dalam Piala Dunia keempat mereka.Ketiga-tiga mereka adalah antara sembilan veteran pasukan AS yang memenangi Piala Dunia 2019 termasuk dalam skuad 23 pemain kendalian ketua jurulatih Vlatko Andonovski.Penjaga gol Alyssa Naeher dan pemain tengah Julie Ertz akan bermain dalam Piala Dunia ketiga berturut-turut."Tugas untuk memilih pasukan Piala Dunia tidak pernah mudah, tetapi saya berbangga dengan para pemain kerana etika kerja dan tumpuan mereka," kata Andonovski. .“Pemainlah yang memberi impak terbesar kepada persekitaran kita, mereka mendorong satu sama lain untuk menjadi lebih baik dan saya tahu sebagai satu kumpulan mereka amat bermotivasi untuk membanggakan negara di Piala Dunia."Setiap pemain mempunyai perjalanan berbeza untuk sampai ke tahap ini jadi senarai kami mempunyai beberapa cerita yang menakjubkan dan kami mempunyai gabungan pemain veteran dan pemain muda yang sangat bagus."Persediaan skuad wanita AS untuk Piala Dunia turut terganggu akibat kecederaan.Kapten Becky Sauerbrunn telah diketepikan minggu lalu. Pemain AS lain yang tercicir daripada senarai, termasuk Catarina Macario dan Mallory Swanson.AS memulakan kempen Piala Dunia menentang Vietnam di Auckland pada 22 Julai. -AFP


James Nnaji mangsa rasis terbaharu arena sukan Sepanyol

(Pemain Barcelona, James Nnaji / REUTERS)

MADRID, 22 Jun- Barcelona pada Rabu mengecam serangan perkauman yang ditujukan kepada pemain Nigeria, James Nnaji ketika perlawanan akhir Liga Bola Keranjang Sepanyol ACB, kelab itu ke atas musuh ketat, Real Madrid.Insiden itu berlaku ketika arena sukan Sepanyol bergelut dengan bantahan global yang dicetuskan oleh tindakan perkauman yang ditujukan kepada bintang bola sepak Real Madrid dari  Brazil, Vinicius Jr."FC Barcelona mengutuk sekeras-kerasnya penghinaan perkauman yang dialami James Nnaji ketika aksi ketiga perlawanan akhir," kata Barcelona dalam satu kenyataan.Visual ketibaan bas FC Barcelona di pusat WiZink di Madrid, menunjukkan beberapa penyokong tuan rumah melemparkan penghinaan kepada pemain Barcelona itu.Menurut media tempatan, Nnaji menjadi sasaran penghinaan perkauman."Saya mahu bercakap tentang apa yang berlaku di sini dengan James Nnaji, saya amat kesal. Saya banyak mendengar tentang Vinicius dan kini kita yang perlu bercakap tentang apa yang berlaku," kata jurulatih bola keranjang Barcelona, Sarunas Jasikevicius."Ia perlu dihentikan sekarang. Ia tidak sesuai dan kami sangat marah mengenainya."Barcelona menewaskan Real Madrid 93-82 pada Selasa selepas memenangi dua perlawanan pertama pada final untuk menjulang kejuaraan liga Sepanyol ke-20 kelab itu.-AFP


Piala Asia B-17: Malaysia menang tipis

BANGKOK, 22 Jun-Skuad bola sepak bawah 17 negara (B-17) menamatkan aksi terakhir kumpulan A dengan kemenangan tipis 2-1 keatas Laos semalam.Keputusan itu bagaimanapun tidak mengubah nasib Malaysia yang gagal mara ke suku akhir selepas tewas pada dua perlawanan awal.Dua gol Malaysia dalam pertemuan semalam dijaringkan Dainei Mat Disa pada minit ke-43 dan 78.Skuad muda negara menamatkan saingan di tangga ketiga selepas hanya mengumpul 3 mata.Secara keseluruhan Malaysia hanya mampu menjaringkan dua gol dalam tiga aksi kumpulan.Anak buah Osmera Omaro tunduk 0-4 kepada Yemen dan tumpas 0-3 keatas Thailand.Yemen bakal mengiringi Thailand selaku juara kumpulan mara ke peringkat suku akhir dijadualkan berlangsung pada Ahad.

(Aksi skuad B-17 negara ketika menentang Laos di Bangkok/FOTO RTM)


Hoki : 'Speedy Tigers' seri menentang Korea Selatan

INCHEON, 22 Jun-Skuad hoki lelaki negara memulakan kempen siri jelajah persahabatan dengan keputusan seri 2-2 menentang Korea Selatan di Pusat Latihan Jingcheon, Incheon semalam.Dua gol negara disumbangkan Muhammad Firhan Ashaari seawal minit ke-3 dan ke-19 menerusi jaringan padang.Korea Selatan bagaimanapun bangkit menyamakan kedudukan hasil gol daripada pukulan sudut penalti.Kedua-dua pasukan mengharungi suku ketiga dan keempat perlawanan tanpa sebarang jaringan.Aksi persahabatan itu merupakan satu daripada empat perlawanan diatur buat Malaysian Tigers sebagai persediaan menghadapi saingan Kejohanan Trofi Juara-Juara Asia (ACT) pada 3 hingga 12 Ogos ini di Chennai, India.Sementara itu, Jurulatih skuad hoki lelaki negara, Arul Selvaraj berpuas hati dengan prestasi keseluruhan ditampilkan anak buahnya menentang Korea Selatan dalam aksi persahabatan pertama.Menurut Arul, skuadnya mempamerkan displin permainan yang tinggi termasuk mengurangkan kesilapan individu."Walaupun kita bermain dengan struktur baharu, namun nampak kematangan dan keyakinan para pemain bagi 'build up'( membina) dan 'press'(menekan) (permainan) dan mencipta peluang bagi menjaringkan gol", katanya di sini.Skuad negara akan menghadapi tiga lagi aksi persahabatan berdepan Korea Selatan pada 23, 25 dan 27 Jun ini.

(Ketua jurulatih hoki kebangsaan, Arul Selvaraj)


Gundogan sertai Barcelona

LONDON, 22 Jun-Pemain tengah Manchester City, Ilkay Gundogan bersiap sedia bagi menyertai Barcelona dengan perpindahan percuma menurut satu laporan pada Rabu.Gundogan dipercayai telah ditawarkan tiga tahun kontrak dan dijangka melengkapkan perpindahan ke Barcelona setelah kontraknya bersama Manchester City tamat hujung bulan ini.Manchester City dilaporkan bersedia menawarkan kontrak baharu selama setahun dengan pilihan sambungan selama 12 bulan.Namun, perpindahan Gundogan ke Camp Nou didedahkan pada hari yang sama City bersetuju dengan perjanjian £30 juta (AS$38 juta) bagi menandatangani pemain tengah Chelsea, Mateo Kovacic.Permainan versatil dan pengalaman Kovacic bakal membantu Manchester City mengimbangi kehilangan Gundagon yang berpengaruh sebagai pemimpin yang sering menjaringkan gol penting dan berperanan utama dalam skuad bimbingan Pep Guardiola selama ini.Gundagon menjaringkan dua gol pada perlawanan akhir Piala FA ketika menentang Manchester United musim ini dan turut menjaringkan gol tunggal ketika menewaskan Inter Milan pada final Liga Juara.Gundagon yang juga pemain antarabangsa Jerman telah bermain 51 perlawanan dengan menjaringkan 11 gol termasuk enam gol dalam tujuh perlawanan terakhirnya.Bekas pemain Borussia Dortmund telah memenangi lima kejuaraan liga, dua Piala FA dan Liga Juara sepanjang tujuh tahun bersama Manchester City.Guardiola yang mempunyai hubungan rapat dengan Gundagon kerana tinggal di pangsapuri mewah milik kelab berkenaan dilaporkan masih menginginkan agar pemain itu dikekalkan.Namun, pengurusan Manchester City pula bersikap sebaliknya dengan membiarkan Gundagon ke Barcelona atas faktor usia.Gundagon akan sentiasa diingati para penyokong Manchester City sebagai salah seorang pemain yang membantu kelab tersebut mencapai era kegemilangan.-AFP

(Pemain-pemain Manchester City ketika menjuarai Liga Juara menewaskanInter Milan/FOTO AFP)


Pan Gon puji pemain Harimau Malaya, benam Papua New Guinea 10-0

(Pan Gon  semasa sidang media selepas perlawanan Persahabatan Antarabangsa Tier 1 antara Malaysia lawan Papua New Guinea malam tadi/ BERNAMA)

KUALA NERUS, 21 Jun- Jurulatih skuad kebangsaan Kim Pan Gon memuji anak buahnya selepas Malaysia membenam Papua New Guinea 10-0 pada aksi persahabatan antarabangsa Tier 1 di Stadium Sultan Mizan Zainal Abidin, malam tadi.Pan Gon mengakui sangat gembira dengan komitmen ditunjukkan pemain setelah skuad Harimau Malaya mempamerkan persembahan berkualiti tinggi dan menarik di hadapan hampir 10,000 penonton di stadium.Beliau berkata apa yang ditunjukkan pemainnya malam tadi memerlukan usaha dan kerja keras demi memenuhi permintaan barisan kejurulatihan, selain perlu berdepan tekanan hebat untuk melaksanakan taktikal pasukan pada setiap perlawanan.“Mereka sentiasa mencuba meningkatkan kualiti permainan dan sangat penting untuk melihat mereka berada dalam tekanan kerana kami (barisan kejurulatihan) datang ke sini untuk mengubah bola sepak Malaysia menjadi positif, dominan dan proaktif.“Jadi, bagi saya, saya gembira malam ini (tadi) tetapi ini bukanlah penamat kempen, hanya satu perlawanan … namun bola sepak seperti ini yang kami mahu bermain menentang pasukan kuat dan itulah sasaran kami,” kata Pan Gon pada sidang media selepas perlawanan malam tadi.Mengulas mengenai kemajuan yang dapat dilihat sejak mengambil alih pasukan pada Januari tahun lepas, Pan Gon berkata tahap keyakinan pemain semakin meningkat dalam setiap perlawanan walaupun adakalanya mereka bergelut, namun apa yang penting ialah mereka tidak gentar.Beliau berkata ketakutan boleh menjejaskan tumpuan, sekali gus menyukarkan pasukan untuk beraksi dengan baik.“Seperti pada separuh masa kedua (malam tadi), ia bukan sesuatu yang boleh saya ajar. Ia hadir secara semula jadi daripada pemain, ia datang dari lubuk hati mereka … saya rasa tahap keyakinan mereka sudah bertambah baik.“Dan juga pada satu setengah tahun yang lepas, mereka cuba untuk memahami model permainan dan pendekatan taktikal kami. Kami berikan banyak maklumat kepada pemain, saya dapat lihat mereka sangat bijak dan saya bangga dengan mereka,” katanya.Pada pertembungan malam tadi, persembahan cemerlang pada babak kedua menyaksikan skuad bimbingan jurulatih dari Korea Selatan itu menjaringkan sembilan gol selepas mendahului pada penghujung babak pertama menerusi penalti Muhammad Safawi Rasid.Pemain sayap muda sensasi Arif Aiman Mohd Hanapi yang masuk sebagai pemain gantian pada separuh masa kedua dan pemain naturalisasi Paulo Josue mencuri tumpuan selepas masing-masing meledak empat dan tiga gol manakala pemain gantian lain Mohamad Faisal Abdul Halim dan Daniel Ting masing-masing menjaringkan satu gol.Kejayaan itu menyaksikan Harimau Malaya merakam kemenangan keempat berturut-turut dalam aksi persahabatan sejak Mac lepas dan mencatat kemenangan terbesar sejak menewaskan Bhutan 7-0 semasa saingan persahabatan pada April 2018.Sementara itu, ketua jurulatih Papua New Guinea Harrison Kamake yang terkejut dengan kekalahan besar itu berkata kegagalan pasukannya untuk mematuhi arahan menjadi punca mereka dibolosi sembilan gol pada babak kedua.“(Perlawanan) ini sukar buat pemain saya, ternyata Malaysia pasukan yang lebih baik, kredit penuh diberikan kepada mereka,” katanya.- BERNAMA

(FOTO FB Football Association of Malaysia)


Bintang bola sepak Perancis, Kante sertai Al Ittihad

RIYADH, 21 Jun- Pemenang Piala Dunia bersama Perancis, N'Golo Kante berpindah ke kelab juara Arab Saudi, Al-Ittihad, umum kelab itu dalam satu kenyataan semalam, menyertai warga senegaranya Karim Benzema."Kante kini pemain Ittihad!" umum kelab itu di Twitter, manakala pengerusi Anmar al-Hailee menciap: "Selamat datang kepada pemain baharu Tigers Kante," merujuk kepada nama julukan pasukan itu.Pemain tengah berbakat itu, yang menjuarai Piala Dunia bersama Perancis pada 2018, muncul antara beberapa bintang Eropah terbaharu memilih untuk memperagakan aksi mereka di Arab Saudi.Kariernya di kelab turut gemilang. Dia memenangi Liga Juara-Juara dan Piala Dunia Kelab bersama Chelsea, selain kejuaraan Liga Perdana Inggeris berturut-turut bersama Leicester City dan Chelsea.

(Kante ketika beraksi dengan Chelsea dalam Liga Perdana Inggeris, April lalu/  AFP)

"Kante mengikat kontrak tiga tahun bersama kelab," menurut kelab berpangkalan di Jeddah itu namun tidak mendedahkan sebarang angka bayaran perpindahan."Kehadiran Kante di Al-Ittihad dianggap satu daripada pembelian berprofil tinggi dalam sejarah kelab. Ia sebahagian daripada usaha kelab untuk mengukuhkan kedudukan sebagai pilihan utama pemain bertaraf dunia dalam Liga Profesional Saudi."Ketibaan pemain berusia 32 tahun itu menyusuli bekas bintang Real Madrid, Benzema, yang menyertai Al-Ittihad awal bulan ini.Dalam satu video hantaran kelab itu, Benzema memberi mesej kepada rakan senegaranya dari Perancis: "Satu ketika dulu saya beritahu anda, anda pemain tengah terbaik di dunia. Kini saya gembira untuk beraksi dengan anda sekali lagi dan sudah tentu bersama pasukan terbaik di Arab Saudi."Kante berkata dia "amat teruja untuk bermain buat Tigers."Liga negara beraja itu sudah mengikat Cristiano Ronaldo, yang menyertai Al-Nassr pada Januari lalu.Rakan senegaranya dari Portugal, Ruben Neves, yang beraksi dengan Wolves, dilaporkan sedia untuk menyertai Al-Hilal. – AFP


Malaysia benam Papua New Guinea 10-0

(Skuad Harimau Malaya menzahirkan penghargaan kepada penyokong yang hadir/BERNAMA)

KUALA NERUS, 20 Jun- Persembahan cemerlang pada separuh masa kedua menjadi kunci kejayaan Malaysia membelasah Papua New Guinea 10-0 pada aksi persahabatan antarabangsa Tier 1 di Stadium Sultan Mizan Zainal Abidin di sini, malam ini.Paling mencuri tumpuan pada pertembungan yang disaksikan 9,592 penyokong itu adalah pemain sayap muda sensasi Arif Aiman Mohd Hanapi dan pemain naturalisasi Paulo Josue selepas masing-masing meledak empat dan tiga gol untuk membantu skuad Harimau Malaya merakam kemenangan besar.Skuad Harimau Malaya bimbingan Kim Pan Gon menjaringkan sembilan gol pada separuh masa kedua selepas mendahului di penghujung babak pertama menerusi penalti Muhammad Safawi Rasid susulan kekasaran terhadap Muhammad Akhyar Abdul Rashid. Pesta gol pasukan negara seharusnya bermula lebih awal apabila deretan peluang keemasan disia-siakan pada babak pertama sebelum situasi itu memaksa Pan Gon melakukan beberapa pertukaran antaranya membawa masuk Arif Aiman dan Mohamad Faisal Abdul Halim yang ternyata membuahkan hasil.Sembilan gol Malaysia pada babak kedua bermula dengan jaringan Josue pada minit ke-52 selepas menampilkan kawalan bola yang baik ketika menerima hantaran Muhammad Azam Azmi Murad sebelum tenang melepaskan rembatan yang menewaskan penjaga gol Ronald Warisan.Lima minit kemudian, Arif Aiman meledak gol ketiga pasukan negara selepas berjaya melepasi perangkap ofsaid untuk menyambut hantaran cantik Nooa Laine sebelum Mohamad Faisal menjadikan kedudukan 4-0, dua minit berselang.

(Mohamad Faisal (tengah) meraikan jaringan bersama sepasukan pada perlawanan Persahabatan Antarabangsa Tier 1 antara Malaysia lawan Papua New Guinea/BERNAMA)

Arif Aiman memperoleh gol keduanya pada minit ke-60 selepas menyudahkan hantaran Mohamad Faisal dalam kotak penalti disusuli jaringan kedua Josue empat minit kemudian sekali gus menambah tekanan ke atas pelawat yang dibimbing Harrison Kamake.

Hatrik pertama perlawanan menjadi milik Arif Aiman selepas menjaringkan gol ketujuh pasukan negara pada minit ke-68 dan langkah cemerlang itu dituruti Josue apabila menyudahkan peluang di depan gol pada minit ke-70.Malaysia terus menambah derita Papua New Guinea dengan gol kesembilan dijaringkan Daniel Ting pada minit ke-76 sebelum Arif Aiman meledak gol peribadi keempatnya malam ini tiga minit sebelum masa penuh.Kejayaan itu menyaksikan pasukan negara merakam kemenangan keempat ke atas Papua New Guinea dalam keseluruhan lima pertemuan, selain meraih kemenangan keempat berturut-turut dalam aksi persahabatan sejak Mac lalu.Ia juga kemenangan terbesar dicatat Malaysia sejak menewaskan Bhutan 7-0 pada aksi persahabatan pada April 2018.Sebagai rekod, hanya lima pemain iaitu Shahrul Mohd Saad, Stuart Wilkin, Josue, Corbin-Ong dan Endrick Dos Santos dikekalkan Pan Gon daripada skuad yang menewaskan Kepulauan Solomon 4-1 pada satu lagi aksi persahabatan di sini, Rabu lalu.Sementara itu, penjaga gol Sikh Izhan Nazrel Sikh Azman membuat penampilan sulung bersama skuad kebangsaan. -BERNAMA


Itali tempat ketiga Liga Negara Eropah

(Davide Frattesi ( dua kanan) meraikan kejayaan menjaringkan gol kedua pasukannya semasa perlawanan bola sepak Liga Negara-Negara UEFA/AFP)

ENSCHEDE, 19 Jun- Itali mengesahkan tempat ketiga kejohanan bola sepak Liga Negara Eropah, dengan kemenangan tipis 3-2 menewaskan pasukan tuan rumah, Belanda.Tindakan jurulatih Itali Roberto Mancini melakukan beberapa pertukaran dan kembali kepada formasi 4-3-3 kegemarannya membuahkan hasil.Federico Dimarco dan Davide Frattesi menjaringkan gol pada separuh masa pertama untuk membolehkan Itali mendahului 2-0.Steven Bergwijn membalas satu gol ketika perlawanan berbaki 20 minit tetapi penyerang Juventus, Federico Chiesa dengan pantas mengembalikan kelebihan Itali sebelum Georginio Wijnaldum menjaringkan satu lagi gol pada minit ke-89 untuk merapatkan jurang.Skuad Oranje kendalian Ronald Koeman memulakan pusiangan akhir Liga Negara Eropah minggu ini dengan tekad untuk memenangi trofi pertama mereka sejak Kejohanan Eropah 1988 namun gagal di tempat sendiri dalam kedua-dua perlawanan, termasuk aksi separuh akhir yang dimenangi Croatia dengan jaringan 4-2 pada Rabu lepas.Koeman kini telah tewas tiga daripada empat perlawanan sejak dilantik semula sebagai jurulatih Belanda pada Januari. -AFP

(Tindakan jurulatih Itali Roberto Mancini melakukan beberapa pertukaran dan kembali kepada formasi 4-3-3 kegemarannya membuahkan hasil/AFP)


Pasukan kebangsaan dominasi Kejohanan Memanah Terbuka PKS UniSZA

KUALA NERUS, 19 Jun- Kejohanan Memanah Terbuka Pusat Kecemerlangan Sukan Universiti Sultan Zainal Abidin (PKS UniSZA) melabuhkan tirainya menyaksikan pasukan kebangsaan Program PODIUM meraih pingat emas bagi acara Compound Lelaki dan Compound Wanita. Manakala pasukan Majlis Sukan Universiti Malaysia (MASUM) meraih pingat emas dan perak bagi acara Recurve Lelaki. Sementara, pasukan SUKMA Sarawak mencuri tumpuan meraih pingat emas bagi acara berpasukan Recurve Lelaki dan berpasukan Recurve Campuran.Kejohanan Memanah Terbuka Pusat Kecemerlangan Sukan Universiti Sultan Zainal Abidin kembali mewarnai kalendar kejohanan memanah kebangsaan setelah tertangguh berikutan Perintah Kawalan Pergerakan (PKP) ketika pandemik COVID-19 yang melanda global.Lebih meriah, kejohanan kali ini turut mendapat penyertaan pasukan dari luar negara.Bagi edisi penganjuran kali ke-7 ini, seramai 322 atlet memanah termasuk penyertaan pasukan antarabangsa dari Indonesia dan Singapura hadir memberi cabaran bagi 10 kategori  lelaki, wanita dan berpasukan.Mengulas lanjut, Timbalan Setiausaha Bahagian Perancangan Strategik dan Seksyen Sukan,  Kementerian Pengajian Tinggi(KPT), Datuk Dr. Pekan Ramli menzahirkan penghargaan kepada PKS UniSZA  selaku penganjur yang berjaya menarik penyertaan dari pasukan luar negara. Pencapaian tersebut secara tidak langsung memberi penanda aras terbaik untuk dicontohi lain-lain Pusat Kecemerlangan Sukan yang telah ditubuhkan di beberapa institut pengajian tinggi (IPT) terpilih dalam negara.Selain itu, ia juga menjadi pentas terbaik secara kompetitif buat pelajar-pelajar IPT tempatan yang juga merupakan atlet kebangsaan yang kini dalam persiapan ke temasya Sukan Universiti Dunia 2023 di Chengdu, China pada Julai kelak."Ini menjadi satu tarikan kepada atlet-atlet yang ada di IPT untuk melihat bagaimana atlet-atlet memanah terbaik yang ada di dalam negara kita turut bersama-sama dalam kejohanan ini,"katanya.


Argentina tewaskan Indonesia 2-0 dalam perlawanan persahabatan

(Pemain Indonesia, Marc Anthony klok (kiri) dan pemain Argentina Giovani Lo Celso (kanan) semasa perlawanandi Stadium Gelora Bung Karno, Jakarta pada 19 Jun 2023/AFP)

JAKARTA, 20 Jun- Juara Piala Dunia, Argentina menewaskan Indonesia 2-0 dalam perlawanan persahabatan di Stadium Gelora Bung Karno, di sini, malam tadi.Bagaimanapun, perlawanan berkenaan tidak disertai bintang sepak bola, Lionel Messi.Argentina menang hasil sepasang gol yang dijaringkan oleh Leandro Parades pada minit ke-38 dan Cristian Romero pada minit ke-55.Indonesia yang berada di tangga ke-149 itu mendapat sokongan dan sorakan padu daripada lebih 60,000 penonton berbaju merah.Salah seorang penyokong tuan rumah, Fahri Satria berkata walaupun sedikit kecewa kerana ketiadaan Messi pada aksi itu, tetapi masih gembira melihat pasukan juara dunia bermain di kampung halamannya.“Jika Messi datang, kami akan lebih teruja. Tetapi tidak mengapa," katanya.Messi menarik diri daripada perlawanan selepas berminggu-minggu digembar-gemburkan di Indonesia.Difahamkan, Persatuan Sepak Bola Seluruh Indonesia (PSSI) mengeluarkan kos sebanyak $AS5 juta (RM23,180,000) bagi perlawanan berkenaan. -AFP

(Pemain Argentina, Lucas Ariel Ocampos (kiri) dan pemain Indonesia, Pratama Arhan Alif Rifai (kanan)di Stadium Gelora Bung Karno, Jakarta pada 19 Jun 2023/AFP)


Sepanyol juara Liga Negara Eropah

(Dani Carvajal mencium piala Liga Negara-Negara UEFA meraikan kemenangan perlawanan bola sepak akhir Liga Negara-Negara UEFA antara Croatia dan Sepanyol/AFP)

ROTTERDAM, 19 Jun- Dani Carvajal menyempurnakan sepakan penalti Panenka untuk memastikan Sepanyol menjuarai kejohanan bola sepak Liga Negara Eropah.Jaringan pemain pertahanan Real Madrid itu membolehkan Sepanyol menewaskan Croatia 5-4 menerusi penentuan penalti setelah perlawanan tegang yang berlanjutan ke masa tambahan berakhir 0-0.Penjaga gol Sepanyol, Unai Simon menyelamatkan sepakan penalti Lovro Mayer dan Bruno Petkovic sebelum Carvajal dengan nakal menjaringkan gol yang mengelirukan untuk trofi pertama La Roja trofi sejak Euro 2012.Kemenangan itu meningkatkan keyakinan jurulatih baharu Sepanyol, Luis de la Fuente yang dikecam hebat pada Mac kerana tewas kepada Scotland dalam kelayakan Euro 2024. Ia juga menebus kekalahan terakhir mereka pada 2021 kepada Perancis.“Bagi kami ia adalah peluang yang unik, kami keluar awal dalam satu lagi kejohanan (Piala Dunia di Qatar) dan hari ini kami perlu memanfaatkan kesempatan yang ada,” kata Carvajal kepada penyiar Sepanyol TVE."Kami mempunyai keyakinan dengan sepakan penalti dan ia berjalan dengan baik, saya tahu bagaimana saya mahu mengambilnya. Saya mahu mengambilnya dengan gaya Panenka dan ia berjalan dengan baik." -AFP

(Penjaga gol Sepanyol, Unai Simon menyelamat sepakan penalti semasa perlawanan bolasepak akhir Liga Negara-Negara UEFA antara Croatia dan Sepanyol/AFP)


Ekspedisi pendayung dedah pencemaran jalan air Eropah

PARIS, 19 Jun- Seorang pengembara menamatkan ekspedisi mendayung solo dari Warsaw ke sini melalui sungai dan terusan lima negara yang bertujuan menarik perhatian dunia kepada pencemaran laluan air di Eropah.Dalam perjalanan berliku 22 laluan air melalui Poland, Jerman, Belanda, Belgium dan Perancis, lelaki Perancis berusia 58 tahun itu mengumpul sampel air untuk analisis saintifik.Secara keseluruhannya, Christophe Gruault mendayung lebih daripada 2,000 kilometer selama 48 hari.“Bahagian Poland adalah yang paling murni dan paling bersih dengan kawasan yang dilindungi dan dihormati orang ramai,” katanya."Di timur Jerman, anda merasakan bahawa orang ramai telah 'berakar umbi dengan alam semula jadi' tanpa menjejaskannya."Penyelidik di Muzium Sejarah Semula Jadi Negara di Paris, yang telah menyokong ekspedisi itu, akan mengkaji sampel dan pemerhatian Gruault."Adalah menarik untuk melihat sama ada bandar-bandar itu terkesan akibat rawatan pencemaran yang dilaksanakan," kata Denis Duclos, pengarah perhubungan Eropah dan antarabangsa muzium itu.Pencemaran di sungai Poland menjadi perhatian tahun lalu apabila hampir 250 tan ikan mati ditemukan pada Julai dari Sungai Oder yang mengalir melalui Poland dan Jerman.Pihak berkuasa Poland kemudiannya menolak andaian bahawa pencemaran industri merupakan punca, sebaliknya menyalahkan alga toksik.Tetapi pihak berkuasa Jerman menggelarnya sebagai "bencana alam sekitar buatan manusia" kerana pertumbuhan alga disebabkan garam yang dimasukkan ke kawasan perairan. -AFP

(Christophe Gruault mendayung botnya di Sungai Vistula pada permulaan ekspedisi solonya dari Warsaw ke Paris, di Warsaw pada 1 Mei/AFP)


Kejohanan Berbasikal Trek Asia (ACC) 2023 :Azizulhasni raih emas kedua

NILAI, 18 Jun-Jaguh berbasikal trek negara, Datuk Azizulhasni Awang, berada dalam kelas tersendiri selepas meraih pingat emas keduanya dalam ACC 2023 menerusi acara Keirin.Beliau menamatkan saingan final dengan catatan masa 10.005 saat meninggalkan pelumba Jepun, Shinji Nakano, di tempat kedua dengan perbezaan 0.097 saat.Seorang lagi pelumba negara, Muhammad Shah Firdaus Sahrom, turut beraksi cemerlang dengan memenangi pingat gangsa mengatasi empat pelumba lain."Alhamdulilah rezeki saya sampai final. Saya hendak buat yang terbaik kali ini."Saya tidak ingin pulang dengan rasa menyesal", kata ketika ditemui di sini.Jumaat lalu, Datuk Azizulhasni meraih emas pertama acara pecut untuk merampas kembali gelaran Raja Pecut Asia.

(Jaguh berbasikal trek negara, Datuk Azizulhasni Awang)


Bekas ratu renang negara, Nurul Huda, sertai MS

(Bekas ratu renang negara, Nurul Huda Abdullah / BERNAMA)

KUALA LUMPUR, 18 Jun- Tiga muka baharu tersenarai dalam jawatankuasa tertinggi Persekutuan Renang Malaysia (MS) di bawah kepimpinan Datuk Seri Dr Shahidan Kassim yang kekal menerajui badan induk berkenaan bagi penggal 2023-2025.Shahidan menang tanpa bertanding manakala Oon Kee Seng mengekalkan jawatan Timbalan Presiden dengan mendapat 24 undi untuk mengalahkan Anthony Kong (19) dan Ng Yau Loong dengan enam undi.Perubahan kali ini melibatkan jawatan Naib Presiden, Setiausaha Kehormat dan Penolong Setiausaha pada pemilihan sempena Mesyuarat Agung Tahunan ke-54 badan induk itu yang berlangsung semalam.Ketua jurulatih Selangor, Marilyn Chua, menang jawatan Naib Presiden selepas meraih 29 undi dengan menewaskan Datuk Nawawi Reduan (20 undian) manakala Andy Low membuat kejutan apabila memperoleh 27 undi berbanding Mae Chan (22 undian) bagi jawatan Setiausaha Kehormat. MS turut mendapat nafas baharu apabila bekas ratu renang negara, yang memenangi 22 pingat emas pada temasya Sukan SEA, Nurul Huda Abdullah (Selangor) dipilih sebagai Penolong Setiausaha setelah meraih 28 undi untuk mengetepikan Tan Chin Chin (20 undian).Bercakap kepada pemberita selepas pemilihan itu, Shahidan, menzahirkan penghargaan kepada semua barisan jawatankuasa lama yang banyak menabur bakti sehingga membuahkan hasil membanggakan sehingga di peringkat antarabangsa.Beliau, bagaimanapun, memaklumkan akan membawa usul mengenai pindaan perlembangaan persatuan bagi memboleh presiden melantik Setiausaha Kehormat dan Bendahari pada pemilihan penggal baharu nanti.Dalam pada itu, dua penyandang berjaya mengekalkan jawatan masing-masing iaitu Oon Kee Seng bagi jawatan Timbalan Presiden manakala Nancy Yap sebagai Bendahari. - BERNAMA

(Presiden MS, Datuk Seri Dr Shahidan Kassim / BERNAMA)

Berikut Jawatankuasa Tertinggi Persekutuan Renang Malaysia 2023-2025: Presiden: Datuk Seri Dr Shahidan Kassim (Perlis)Timbalan Presiden: Oon Kee Seng (Perak)Naib Presiden: Marilyn Chua (Selangor)Setiausaha Kehormat: Andy Low (Negeri Sembilan)Penolong Setiausaha: Nurul Huda Abdullah (Selangor)Bendahari: Nancy Yap (Kuala Lumpur) Lima Ahli Jawatankuasa: 1. Tasha Jane (Pulau Pinang)2. Chee Pao Kam (Kedah)3. Goh Kah Yi (Negeri Sembilan)4. Mohd Azwan Abd Halim (Sabah)5. Haris Lua Abdullah (Johor)


Terbuka Indonesia: Aaron-Wooi Yik mara ke pentas akhir

JAKARTA, 18 Jun- Pasangan beregu lelaki negara, Aaron Chia-Soh Wooi Yik bakal membuat perhitungan di pentas akhir Terbuka Indonesia 2023 hari ini selepas menyingkirkan wakil tuan rumah di separuh akhir malam tadi.Pilihan kedua kejohanan itu berdepan dengan tekanan ribuan penonton di Stadium Istora Senayan dan ketinggalan set pertama sebelum bangkit menewaskan Pramudya Kusumawardana-Yeremia Erich Yacob Rambitan 12-21, 23-21, 21-13 dalam tempoh 57 minit di separuh akhir.Aaron-Wooi Yik, beregu ranking ketiga dunia akan berdepan dengan beregu ranking keenam dunia dari India,Satwiksairaj Rankireddy dan Chirag Shetty di perlawanan akhir hari ini.Gandingan India itu melangkah ke final selepas mengatasi pasangan Korea Selatan, Kang Min Hyuk-Seo Seung Jae, 17-21, 21-19, 21-18, dalam satu lagi aksi separuh akhir.


Wakil Singapura juara Labuan Nine Ball Invitational 2023

LABUAN, 18 Jun- Dominic Ng Chi Hoe dari Singapura muncul juara dalam pertandingan Labuan Nine Ball Invitational 2023, selepas menewaskan pemain Malaysia Muhammad Almie Muhamad Yakub di perlawanan akhir. Dominic menewaskan Muhammad Almie dengan kiraan mata 11-9 sekaligus berjaya membawa pulang hadiah wang tunai RM5,000 beserta trofi. Sementara Muhammad Almie yang juga pemenang pingat perak pada temasya Sukan SEA di Kemboja baru-baru ini berjaya membawa pulang hadiah wang tunai RM2,000 dan trofi. Terdahulu di peringkat separuh akhir, Dominic Ng menewaskan David Tan Thiam Hua dari Malaysia, manakala Muhammad Almie mencatat kemenangan ke atas pemain Brunei, Ahmad Taufiq. Kejohanan yang berlangsung sejak 13 Jun lalu menghimpunkan seramai 64 pemain dari dalam dan luar negara.Kejohanan dianjurkan bersama David Pool Labuan, Aquesta Travel & Tours dan Utama Venture Sdn Bhd.

(Aksi pemain negara, Muhammad Almie Muhamad Yakub)


KBS tubuh jawatankuasa bertindak tangguh pembatalan PAFA

IPOH, 17 Jun-Satu jawatankuasa bertindak akan ditubuhkan Kementerian Belia dan Sukan (KBS) bagi menangguhkan pembatalan Persatuan Bola Sepak Perak Darul Ridzuan (PAFA) oleh Pesuruhjaya Sukan (PJS) berikutan kemelut dalaman yang dialami persatuan itu.Pengerusi Jawatankuasa Pendidikan, Pengajian Tinggi, Belia dan Sukan Negeri, Khairudin Abu Hanipah berkata jawatankuasa terbabit akan memantau perkembangan PAFA dan melaksanakan semula mesyuarat agung tahunan (AGM) bagi memilih kepimpinan baharu.Menurut Khairuddin lagi, anggota jawatankuasa bertindak itu akan dipilih sendiri oleh kementerian Belia dan sukan (KBS).Ujarnya, rayuan telah dikemukakan oleh pihak PAFA kepada Menteri Belia dan Sukan, Hannah Yeoh, setelah menerima surat pembatalan oleh PJS.Sebelum ini, PAFA digantung selama 6 bulan oleh PJS berikutan kemelut yang melanda persatuan berkenaan berikutan wujud pertelagahan antara dua kumpulan yang mendakwa masing-masing sebagai jawatankuasa sah badan induk itu.


Isu Azizulhasni: Hannah yakin keputusan positif dicapai pada mesyuarat isnin ini

KOTA BHARU, 17 Jun-Kementerian Belia dan Sukan (KBS) akan mengadakan mesyuarat pada Isnin ini untuk meneliti isu ketidakpuasan hati yang dibangkitkan jaguh berbasikal trek negara, Datuk Mohd Azizulhasni Awang.Menteri Belia dan Sukan, Hannah Yeoh, berkata pertemuan itu akan diadakan bersama jawatankuasa program Road to Gold (RTG) dan yakin keputusan positif bakal dicapai pada mesyuarat itu nanti.Menurut Hannah lagi, perkara tersebut penting dalam usaha mempersiapkan para atlet dalam memburu pingat emas pertama negara di Olimpik Paris 2024."Datuk Azizulhasni merupakan aset kepada negara."Saya pasti Jawatankuasa Road To Gold (RTG) akan menunaikan permintaannya bagi memastikannya bersedia di Olimpik nanti", katanya selepas merasmikan Majlis Sambutan Hari Belia Negara Peringkat Negeri Kelantan Bagi Tahun 2023 di Dataran Warisan Stadium Sultan Muhammad Ke-IV di sini.Pelumba yang digelar 'The Pocket Rocketman' itu sebelum ini melahirkan kekecewaan terhadap Majlis Sukan Negara (MSN) kerana kegagalan menyediakan sistem sokongan lengkap, selepas memindahkan pangkalan latihannya dari Melbourne ke Velodrom Nasional di Nilai, sejak awal tahun ini.Dalam perkembangan lain, Hannah berkata Sambutan Hari Belia Negara di Kelantan menyasarkan penyertaan 60,000 belia sepanjang tiga hari program berlangsung dengan lebih 40 aktiviti menarik disediakan.

(Menteri Belia dan Sukan, Hannah Yeoh)


Piala Dunia Wanita: AS bakal tempang tanpa Becky Sauerbrunn

NEW YORK, 17 Jun- Becky Sauerbrunn, kapten skuad juara Piala Dunia Wanita dua kali Amerika Syarikat, akan terlepas Piala Dunia akan datang kerana kecederaan kaki.Sauerbrunn, pemain pertahanan berusia 38 tahun, mengalami kecederaan sejak April, menurut sumber kepada ESPN dan The Athletic.Piala Dunia Wanita tahun ini, yang dianjurkan bersama oleh Australia dan New Zealand, bermula 20 Julai.Sauerbrunn mempunyai 216 caps untuk Amerika dan membantu skuad kebangsaan merangkul kejuaraan Piala Dunia pada 2015 di Kanada dan 2019 di Perancis. Dia juga menyumbang kepada emas Olimpik 2012 di London dan berada dalam skuad tempat ketiga di Olimpik Tokyo.Sauerbrunn membantu Portland memenangi kejuaraan NWSL tahun lalu dan merupakan sebahagian daripada pasukan kejuaraan bersama Kansas City pada 2014 dan 2015.Ketua jurulatih AS Vlatko Andonovski dijangka menamakan senarai terakhirnya untuk kejohanan itu dalam beberapa hari akan datang.-AFP


ACC 2023: Azizulhasni Awang muncul juara pecut Asia

( Pelumba basikal trek Malaysia dan Jepun, Datuk Mohd Azizulhasni Awang (kiri) dan Kento Yamasaki (kanan) bersaing pada acara Men Elite Sprint sempena Kejohanan Berbasikal Trek Asia (ACC) 2023 di Velodrom Nasional hari ini. Mohd Azizulhasni menewaskan Kento Yamasaki dari Jepun/FOTO BERNAMA)

NILAI, 16 Jun - Jaguh berbasikal trek negara Datuk Mohd Azizulhasni Awang kembali memastikan gelaran Jaguh Pecut Asia miliknya selepas memenangi final acara pecut elit lelaki di Kejohanan Berbasikal Trek Asia (ACC) 2023 yang berlangsung di Velodrom Nasional di sini malam ini. Pelumba berusia 35 tahun itu yang merupakan jaguh enam kali acara pecut pada 2008, 2009, 2014, 2017, 2019 dan 2020 - sebelum terlepas edisi tahun lepas setelah menjalani pembedahan jantung pada tahun sama, menewaskan pemenang pingat perak Piala Negara-Negara di Jakarta, Kaiya Ota dari Jepun 2-0 (9.924s, 9.828s) di dalam acara itu untuk merangkul pingat emas ke-11nya dalam kejohanan kali ini.Terdahulu di peringkat separuh akhir, Azizulhasni yang juga dikenali sebagai "The Pocket Rocketman” menewaskan juara bertahan Kento Yamasaki dari Jepun 2-0. Selepas rehat sehari, Mohd Azizulhasni akan meneruskan pemburuan gelaran juara keirin sulungnya di Asia dalam tempoh lapan tahun selepas kali terakhir merangkul gelaran dalam acara kegemarannya itu pada edisi 2015 di Nakhon Ratchasima, Thailand. Kemenangan esok akan menyaksikan beliau mengulangi rekod dua emas yang diraihnya dalam acara pecut dan keirin pada edisi 2008 di Nara, Jepun, selain menyumbang pingat perak dalam acara pecut berpasukan.

(Jaguh berbasikal trek negara Datuk Mohd Azizulhasni Awang/FOTO BERNAMA)

Mohd Azizulhasni yang terharu dan menitiskan air mata kegembiraannya selepas perlumbaan ditenangkan oleh Ketua Julatih Kebangsaan  John Beasley, berkata ia merupakan cabaran hebat buat beliau untuk mengatasi halangan yang dihadapi di dalam dan luar trek untuk memenangi kejuaraan ini. "Mengatasi dua pelumba Jepun dalam separuh akhir dan akhir hari ini, sememangnya satu cabaran hebat, terutamanya Kaya yang merupakan seorang pelumba pecut bertaraf dunia. Jadi, saya perlu bersedia dan menggunakan kaedah sesuai untuk mengalahkan beliau. Pada perlumbaan pertama, saya memilih untuk mengekori dari belakang dan kemudian memecut. Bagi perlumbaan kedua, saya bermula di hadapannya dan memecut sepenuhnya sehingga dia kehabisan tenaga di selekoh terakhir.  Saya gembira untuk memenangi pingat emas ke-11 di ACC dan mencapai ‘status legenda', malah tiada pelumba Jepun pernah mencapai emas ke-11 dalam kejohanan ini. Saya tak dapat nak kawal emosi kerana dah impikan emas sejak beraksi di Piala Trek Antarabangsa Hong Kong bulan lepas lagi," katanya kepada wartawan.Yamasaki terpaksa berpuas hati dengan tempat ketiga, selepas mengalahkan rakan senegara Kohei Terasaki 2-0 dalam penentuan pingat gangsa.Sementara itu dalam final acara pecut elit wanita, juara bertahan   Riyu Ohta dari Jepun mempertahankan mahkota kejuaraannya selepas mengatasi rakan senegara Mina Sato, 2-0.- BERNAMA


Chong Wei calon terbaik ganti Choong Hann

PUTRAJAYA, 16 Jun - Legenda badminton negara Datuk Lee Chong Wei dianggap sebagai calon terbaik, bagi mengisi kekosongan jawatan pengarah kejurulatihan perseorangan persatuan badminton Malaysia (BAM) yang ditinggalkan Wong Choong Hann.Pandangan itu dilontarkan bekas pemain beregu negara Tan Boon Heong, yang merasakan bekas pemain nombor satu dunia itu sudah membuktikan kemampuannya, sehingga menerima pengiktirafan Dewan Kemasyhuran Persekutuan Badminton Dunia (BWF), baru-baru ini.“Calon paling sesuai pastinya Chong Wei, jadi harap dia (Chong Wei) akan masuk dan tolong pasukan kebangsaan.“Saya rasa ia bukan keputusan teruk untuk menggantikan jurulatih baharu, sebab Choong Hann sudah berada dalam BAM lima tahun. Choong Hann sudah hasilkan keputusan yang baik, namun masih ada ruang untuk baiki kelemahan,” katanya selepas pelancaran Kejohanan Badminton 3v3 Profesional Pertama di Malaysia di sini hari ini.Diminta memberi bayangan sama ada BAM sudah mempunyai senarai nama yang layak dipilih sebagai jurulatih baharu, Boon Heong yang merupakan antara ahli panel penasihat teknikal BAM berkata: “Jangan risau mesti ada pengganti tetapi saya tidak boleh cakap.”

(Legenda badminton negara Datuk Lee Chong Wei)

Pemenang dua pingat emas pada Sukan Komanwel 2010 di New Delhi itu, bagaimanapun berharap siapa pun yang dipilih sebagai jurulatih perseorangan baharu di bawah badan induk badminton negara itu, mampu melahirkan lebih ramai jaguh dunia.Terdahulu, BAM mengumumkan akan memulakan proses mencari pengganti Choong Hann yang membuat keputusan meletak jawatannya sebagai pengarah kejurulatihan perseorangan BAM. Namun, proses itu mengambil masa dan badan induk tersebut hanya akan membuat pengumuman rasmi selepas ia dimuktamadkan.Menerusi laporan media sebelum ini, dimaklumkan Choong Hann, 46, menghantar surat peletakan jawatannya pada minggu lepas, sekali gus menamatkan tempoh perkhidmatan hampir lima tahun bersama BAM.Kerjaya beliau di BAM bermula sebagai pengarah kejurulatihan kebangsaan pada November 2018 sebelum beralih sebagai pengarah kejurulatihan perseorangan pada tahun lepas. - BERNAMA


Piala Dunia Wanita: Pemain Jamaica kecewa JFF kurang beri sokongan

(Skuad bola sepak wanita kebangsaan Jamaica atau 'Reggae Girlz' bagi kempen Piala Dunia 2023)

KINGSTON, 16 Jun- Pemain bola sepak antarabangsa wania Jamaica, dan penyerang Manchester City, Khadija Shaw, meluahkan kekecewaan yang teramat dengan kekurangan sokongan daripada Persekutuan Bola Sepak Jamaica (JFF) menjelang Piala Dunia Wanita.Para pemain berkata tumpuan mereka telah dihalang oleh beberapa isu seperti perancangan yang tidak mencukupi dan akses kepada sumber yang sesuai menjelang kejohanan yang bermula pada 20 Julai di Australia dan New Zealand."Layak ke Piala Dunia kedua adalah sesuatu yang tidak pernah dibayangkan atau difikirkan mungkin untuk Reggae Girlz," tulis pemain dalam surat terbuka yang disiarkan di media sosial pada Khamis.“Pada masa di mana kami harus memberi tumpuan semata-mata kepada persediaan untuk bersaing di pentas terbesar dunia, malangnya kami terpaksa meluahkan kekecewaan kami terhadap Persekutuan Bola Sepak Jamaica."Kami telah duduk bersama persekutuan untuk menangani kebimbangan yang timbul membabitkan perancangan pasukan, pengangkutan, penginapan, syarat latihan, pampasan, komunikasi, pemakanan dan akses kepada sumber yang sewajarnya."Kami juga telah hadir berulang kali tanpa menerima pampasan yang dipersetujui secara kontrak," tambah mereka.Awal tahun ini, Presiden JFF Michael Ricketts berkata badan induk itu sedang bergelut untuk mencari dana bagi membiayai kempen Piala Dunia.Penyerang Chicago Red Stars, Cheyna Matthews berkata, ibu kepada salah seorang rakan sepasukannya di kelab Bola Sepak Profesional Wanita telah memulakan kempen 'crowdfunding' untuk mengumpul AS$100,000 kahs buat skuad Jamaica.Setiap pemain di Piala Dunia Wanita akan dijamin sekurang-kurangnya AS$30,000 selepas FIFA mengumumkan awal bulan ini bahawa sebahagian daripada hadiah wang itu akan diagihkan kepada individu dan bukannya persekutuan kebangsaan.JFF mengumumkan perjanjian penajaan untuk pasukan wanita dengan rangkaian makanan segera pada Khamis dan Ricketts memberitahu Nationwide News Network badan induk memandang serius kebimbangan pemain."Kami mahu memastikan kami menyediakan sebanyak yang kami boleh untuk kesemua pemain, yang pasti kami fikir akan beraksi dengan baik di Piala Dunia," katanya kepada stesen radio.Jamaica, yang tewas ketiga-tiga perlawanan pada Piala Dunia pertama mereka empat tahun lalu, memulakan kempen 2023 mereka pada 23 Julai menentang Perancis di Sydney.-AFP


Bellingham kini sah milik Real Madrid

MADRID, 16 Jun-Pemain kebangsaan England, Jude Bellingham kini sah milik Real Madrid.Kelab gergasi Sepanyol itu mengumumkan pembelian bernilai €103 juta Euro atau (RM517 juta) sekaligus menjadikannya antara pemain Inggeris termahal dalam sejarah.Bintang Borrusia Dortmund itu mengikat kontrak bersama Real untuk tempoh enam tahun.Bellingham merupakan pemain ketiga Real yang berharga sekurang-kurangnya €100 juta Euro selepas Gareth Bale.Perpindahan itu sesuatu yang berbaloi buat Madrid, dengan Bellingham sudah diiktiraf sebagai antara pemain terbaik dunia pada usia hanya 19 tahun.Dia menjaringkan 24 gol dalam 132 perlawanan bersama Dortmund selain menjuarai Piala Jerman pada 2021.Real, juara Eropah 14 kali kini sedang dalam usaha memperkuat kembali jentera serangan selepas kehilangan beberapa pemain berprofil tinggi seperti Karim Benzema, Eden Hazard, dan Marco Asensio.-AFP


Badminton: Choong Han sah letak jawatan

KUALA LUMPUR, 16 Jun - Wong Choong Hann sah meletakkan jawatan sebagai Pengarah Kejurulatihan Perseorangan Kebangsaan.Perkara itu diumumkan Persatuan Badminton Malaysia (BAM) dalam satu kenyataan hari ini.Menurut BAM, pihaknya kini berdepan tugas mencabar bagi mencari pengganti yang berkebolehan untuk mengisi kekosongan itu.

Buat sementara, tempat Choong Hann yang dilantik sebagai pengarah kejurulatihan pada November, 2018 akan diisi oleh Hendrawan sambil dibantu Datuk Tey Seu Bock serta James Chua.Dalam kenyataan itu juga, Presiden BAM, Tan Sri Mohamad Norza Zakaria merakamkan penghargaan kepada bekas naib juara dunia itu atas sumbangan besarnya kepada badminton Malaysia.Sementara itu, Choong Hann melahirkan rasa terima kasih kepada BAM kerana memberi peluang untuk berkhidmat.Namun beliau merasakan sudah tiba masanya untuk berundur meneruskan minatnya sendiri.


Liga Negara UEFA: Jaringan Joselu bawa Sepanyol ke perlawanan akhir

ENSCHEDE, 16 Jun-Sepanyol mara ke perlawanan akhir Liga Negara UEFA buat kali kedua berturut selepas menewaskan Itali 2-1 pada perlawanan separuh akhir pada Khamis.Sepanyol terlebih dahulu membuka tirai jaringan Yeremy Pino pada minit ke-3 perlawanan hasil kesilapan pertahanan Italy, Bonucci yang gagal membaca hantaran yang dilakukan oleh penjaga gol, Gianluigi Donnarumma. Pino yang menghidu kesilapan tersebut berjaya menjaringkan gol bagi memberi gol pendahuluan buat Sepanyol.Tujuh minit kemudian, Itali dihadiahkan sepakan penalti selepas rembatan penyerang Itali, Nicolo Zaniolo terkena tangan pertahanan Sepanyol di dalam kotak penalti.Penyerang, Ciro Immobile tidak mensia-siakan peluang bagi menyamakan kedudukan 1-1 bagi skuad Azzuri.Kedua-dua pasukan saling berbalas serangan dan Itali hampir-hampir menambah jaringan menerusi Ciro Immobile pada minit ke-21, namun jaringan tersebut dibatalkan kerana berada dalam kedudukan 'offside'.Kedudukan separuh masa pertama tamat dengan kedudukan 1-1.Bersambung babak kedua, kedua-dua pasukan saling berbalas serangan, namun gagal menjaringkan gol.Ketika perlawanan seolah-olah bakal memasuki tambahan masa, penyerang Sepanyol, Joselu berjaya menjaringkan gol kedua pada minit ke-88 permainan sekali gus gol kemenangan buat Sepanyol mara ke perlawanan akhir Liga Negara UEFA.Ini merupakan kali kedua Sepanyol melayakkan diri ke perlawanan akhir selepas kempunan menjulang trofi pada 2021 selepas tumpas di tangan Perancis.Pada perlawanan akhir Isnin depan, Sepanyol bakal bertemu Croatia yang berjaya menewaskan Belanda dalam satu lagi separuh akhir pada Rabu-AFP


KBS akan terus sokong Lee Zii Jia

KUALA LUMPUR, 16 Jun-Kementerian Belia dan Sukan(KBS) akan terus memberikan sokongan kepada pemain badminton perseorangan lelaki negara, Lee Zii Jia untuk kembali bangkit menjelang Sukan Olimpik Paris 2024.Menurut Timbalan Menteri Belia dan Sukan, Adam Adli Abd Halim, jawatankuasa 'Road to Gold' (RTG) dan Majlis sukan negara (MSN) akan sentiasa mengadakan perbincangan bagi menyelesaikan masalah dihadapi."Kita akan sentiasa beri sokongan kepada beliau."Saya percaya Zii Jia ada semangat yang kuat. Kita hendak lihat Zii Jia bangkit sebagai salah seorang yang kita sandarkan harapan ke Olimpik", katanya kepada pemberita selepas majlis pengumuman penajaan oleh Co-opbank Pertama (CBP) dan pelantikan duta Kuala Lumpur Golf and Country Club kepada dua pemain boling wanita negara Siti Safiyah Amirah Abdul Rahman dan Natasha Roslan di sini pada Khamis.Selepas disingkirkan pemain India Lakshya Sen 21-17, 21-13 pada pusingan pembukaan Terbuka Indonesia 2023 semalam, pemain ranking ke-11 dunia itu mengambil keputusan untuk berehat sementara waktu bagi mendapatkan semula motivasi, susulan prestasi merudum dipamerkannya sejak akhir-akhir ini.

(Timbalan Menteri Belia dan Sukan, Adam Adli Abd Halim)


Legenda bola sepak Inggeris, Gordon McQueen meninggal dunia

LONDON, 15 Jun- Bekas pertahanan Manchester United dan Leeds, Gordon McQueen, 70 tahun dilapor telah meninggal dunia hari ini selepas bertarung dengan penyakit demensia.Pemain antarabangsa Scotland itu merupakan juara Liga Inggeris dan pemenang Piala FA semasa kerjayanya yang cemerlang, telah didiagnosis dengan demensia vaskular pada tahun 2021.Anak perempuannya Hayley, seorang penyampai Sky Sports, mendedahkan dalam temu bual pada bulan April menjelaskan keadaan semasa McQueen selain berkongsi kisah perjalanan seorang legenda bola sepak dunia itu.“Dengan berat hati kami mengumumkan pemergian suami, ayah dan datuk tercinta,” kata kenyataan yang dikeluarkan bagi pihak keluarga McQueen."Kami berharap selain mencipta banyak kenangan bola sepak yang hebat untuk kelab dan negaranya, dia akan diingati kerana kasih sayang, ketawa dan keberanian yang mencirikan kerjayanya dan kehidupan keluarganya. Tidak terkecuali semasa dia bertarung dengan kesihatan yang tidak baik baru-baru ini."

Kematiannya menyusuli bekas pemain bola sepak berprofil tinggi lain yang meninggal dunia selepas disahkan menghidap demensia, termasuk pemenang Piala Dunia England, Jack Charlton dan Nobby Stiles.McQueen adalah antara pertahanan tengah British yang cemerlang pada zamannya.“Semua orang di Manchester United sedih dengan kehilangan bekas pemain pertahanan kami, Gordon McQueen,” kata kenyataan daripada kelab Liga Perdana itu."Kasih sayang dan takziah kami bersama keluarganya pada masa yang amat menyedihkan ini."McQueen menyertai Leeds dari kelab Scotland St Mirren pada 1972 dan membantu pasukannya memenangi kejuaraan liga utama Inggeris pada 1974.Dia memainkan peranan penting dalam perjalanan Leeds ke pusingan akhir Piala Eropah 1975 tetapi terlepas kekalahan menentang Bayern Munich dalam penggantungan yang sepatutnya.McQueen berpindah ke musuh ketat Leeds, United pada 1978, menjaringkan gol dalam kekalahan aksi akhir Piala FA 3-2 menentang Arsenal pada 1979.Dia kemudiannya memenangi Piala FA bersama United menentang Brighton pada 1983 sebelum meninggalkan Old Trafford untuk kelab China, Seiko dua tahun kemudian.McQueen merekodkan 30 penampilan dalam skuad Scotland antara 1974 dan 1981, terlepas Piala Dunia 1978 kerana kecederaan selepas dipilih dalam skuad awal.- AFP


Piala Asia B17: Yaman kalahkan Malaysia 4-0

(Malaysia tewas ke atas Yaman, 4-0 dalam aksi malam tadi)

BANGKOK, 15 Jun- Skuad bola sepak Bawah 17 tahun negara berdepan laluan sukar dalam misi mara ke suku akhir kejuaraan Piala Asia B17 apabila dikalahkan Yaman, 4-0 dalam aksi Kumpulan A di Stadium Thammasat di sini, malam tadi.Gawang negara bolos pada minit ke-21 hasil jaringan Abdulrahman Al Khader Abdulnabi.Yaman terus garang menyumbat gol kedua pada 10 minit kemudian menerusi Adel Abbas Qasem bagi membolehkan pasukan itu mendahului 2-0 sebelum tamat babak pertama.Malaysia yang masih mencari rentak bolos buat kali ketiga pada minit ke-48 selepas Anwar Hussein Abdullah Al Turaiqi menyempurnakan sepakan penalti.Gol keempat Yaman kemudian meledak pada minit akhir perlawanan menerusi jaringan Adib Ibrahim.Malaysia akan berdepan tuan rumah, Thailand di Stadium Pathum Thani pada Ahad ini sebelum menghadapi perlawanan terakhir kumpulan berdepan Laos pada 21 Jun ini.


Valencia sambung kontrak Ruben Baraja

VALENCIA, 15 Jun- Valencia memperbaharui kontrak jurulatih Ruben Baraja sehingga Jun 2025 pada Khamis selepas kejayaannya menyelamatkan kelab itu tersingkir daripada La Liga musim ini.Baraja dilantik sebagai jurulatih pada Februari 2023, ketika Valencia berada di tangga ke-18 liga namun mencatatkan keputusan agak positif sehingga tamat musim apabila naik ke tangga ke-16, terlepas dari zon penyingkiran.“Kemahiran kepimpinan dan keperibadiannya yang hebat adalah kunci untuk mengubah dinamik pemain pada masa kelab merekodkan prestasi buruk," kata Valencia dalam satu kenyataan.Baraja, 47, bermain untuk Valencia 364 kali antara 2000 dan 2010 dan memperoleh 43 penampilan untuk Sepanyol.Dia pernah menjulang piala La Liga dua kali ketika bersama skuad Los Che sebagai pemain.Kerjaya kejurulatihannya meningkat dengan tempoh singkat di Elche, Rayo Vallecano, Sporting Gijon, Tenerife dan terbaru Zaragoza pada 2020, berlangsung di bawah tiga bulan.Kali terakhir Valencia memenangi La Liga pada 2004, sedekad sebelum ahli perniagaan, Peter Lim mengambil alih kelab itu, tokoh yang sering dibantah peminat.- AFP


Sheikh Jassim tawar bidaan tertinggi

Saham Manchester United melonjak 13 peratus mencecah paras tertinggi dalam tempoh dua bulan selepas beberapa laporan mendedahkan Sheikh Jassim bin Hamad al-Thani dari Qatar berjaya dalam bidaan membeli kelab itu.Akhbar tempatan Qatar turut melaporkan Sheikh Jassim, anak kepada bekas Perdana Menteri negara itu bersedia untuk diumumkan sebagai pembida pilihan Manchester United.Bagaimanapun kelab itu sehingga kini masih belum memberi sebarang kenyataan berhubung perkara tersebut.Media tempatan UK minggu lalu melaporkan Sheikh Jassim, membuat tawaran kelima dan terakhir dengan nilai lebih lima billion pound.Tawaran itu hadir selepas jutawan Britain Jim Ratcliffe INEOS dilaporkan menambah baik tawarannya pada April.Saham Manchester United meningkat 53 peratus sejak pemilik kelab dari Amerika, keluarga Glazer mempertimbangkan untuk menjual kelab itu November lalu.


Dos Santos Silva Ketua Jurulatih baharu Kelantan United

KOTA BHARU, 15 Jun-Pengendali berasal dari Brazil, Ailton Dos Santos Silva dilantik sebagai Ketua Jurulatih baharu Kelantan United FC (KUFC) bagi menghadap baki saingan Liga Super Malaysia musim 2023.Pengarah Eksekutif KUFC, Wan Zul Iman berkata, kehadiran Ailton adalah bagi mengisi kekosongan yang ditinggalkan bekas Ketua Jurulatih terdahulu, Tomas Trucha yang sebelum ini telah dilantik ke jawatan ketua jurulatih pasukan pembangunan bawah 23 tahun bagi persaingan Piala MFL.Ailton sebelum ini pernah melatih dua buah kelab di Liga Thailand sebelum ini.Bersama Chiangrai United, Ailton berjaya memacu kelab tersebut muncul juara pada musim 2019 mengatasi beberapa kelab besar yang lain setelah mencatatkan 22 kemenangan dan dinobatkan pengurus terbaik untuk musim itu.Kehadirannya dijangka mampu membantu KUFC yang kini berada di tangga tercorot Liga Super.

(Ketua Jurulatih baharu KUFC, Ailton Dos Santos Silva/FOTO FB KelantanUnitedFC)


Nantes mahu beli Mohamed

NANTES, 15 Jun- Kelab bola sepak Perancis, Nantes pada Rabu mengumumkan telah mengaktifkan pilihan untuk membeli penyerang Mesir, Mostafa Mohamed, yang telah menandatangani kontrak empat tahun dengan kelab Ligue 1 itu.Mohamed yang berusia 25 tahun menghabiskan musim lalu dengan pinjaman di Perancis daripada juara Turki, Galatasaray dan menjaringkan 11 gol dalam 51 perlawanan untuk Nantes.Laporan tempatan mencadangkan Nantes membayar sekitar enam juta euro (AS$6.5 juta) untuk membuat perpindahan kekal.Mohamed didenda oleh Nantes pada Mei selepas enggan bermain menentang Toulouse dalam protes terhadap kempen antihomophobia liga.Dia menjaringkan gol untuk Mesir dalam kemenangan 2-1 Rabu ke atas Guinea dalam kelayakan Piala Negara-Negara Afrika, keputusan yang memastikan juara tujuh kali itu mara ke pusingan akhir di Ivory Coast tahun depan.-AFP


Milner sertai Brighton

LONDON, 15 Jun-Kelab Brighton pada Rabu mengumumkan menandatangani perjanjian dengan James Milner pada perpindahan percuma dengan kelab seteru, Liverpool.Bekas pemain tengah England berusia 37 tahun itu, bersetuju dengan kontrak satu tahun dengan pilihan disambung selama 12 bulan."Saya sangat berbesar hati mengalu-alukan kehadiran James ke Brighton", kata pengurus kelab,Roberto De Zerbi menerusi laman sesawang kelab berkenaan."James merupakan tambahan terbaik buat pasukan. Saya yakin dia akan membawa pasukan ke tahap yang lebih tinggi", kata Roberto.Milner yang memulakan karier di Leeds dan bermain dengan beberapa kelab Liga Perdana inggeris seperti Newcastle, Aston Villa, dan Manchester City berjaya memenangi trofi selama lapan tahun bersama Liverpool termasuk Liga Perdana Inggeris, dan Liga Juara.Milner bakal menyertai Brighton pada hujung bulan ini sebaik sahaja kontrak bersama Liverpool tamat.Penyertaan Milner ke Brighton bakal menguatkan kelab berkenaan bagi menghadapi musim baharu Liga Perdana Inggeris, di samping mengharungi kempen liga Europa pada musim depan.-AFP.

(Pemain Brighton, James Milner/FOTO FB SportskeedaFootball/)


Zii Jia mahu berehat seketika

JAKARTA, 15 Jun - Pemain perseorangan lelaki profesional negara Lee Zii Jia mengambil keputusan untuk berehat sementara waktu daripada menyertai kejohanan badminton bagi mendapatkan semula motivasi, susulan prestasi merudum dipamerkannya sejak akhir-akhir ini.Zii Jia yang tewas seawal pusingan pertama Kejohanan Terbuka Indonesia 2023 semalam, bagaimanapun tidak mendedahkan berapa lama tempoh rehat yang akan diambil oleh beliau."Sudah tentu amat kecewa. Saya akan berehat sementara waktu untuk mendapatkan semula motivasi," katanya kepada pemberita.Pemain kelahiran Kedah itu ditemui pemberita selepas perlawanan pusingan pertama menyaksikan beliau tewas kepada pemain India, Lakshya Sen 21-17, 21-13 dalam tempoh 33 minit di Stadium Istora Senayan, di sini hari ini.Minggu lepas Zii Jia turut terkandas di pusingan pertama Kejohanan Badminton Terbuka Singapura 2023 di Stadium Tertutup Singapura, ditewaskan pemain di ranking lebih rendah, Weng Hong Yang dari China 20-22, 21-16, 19-21. Sementara itu, nasib sama menimpa beregu campuran negara Chan Peng Soon-Cheah Yee See apabila dibenam beregu tuan rumah Praveen Jordan-Melati Daeva Oktavianti 16-21, 9-21.

Namun, satu lagi beregu campuran Tan Kian Meng-Lai Pei Jing berjaya layak ke pusingan 16 terakhir setelah menumpaskan beregu England, Gregory Mairs-Jenny Moore 21-14, 21-13.

Dalam aksi beregu lelaki Aaron Chia-Soh Wooi Yik berjaya menewaskan gandingan Indonesia, Muhammad Shohibul Fikri-Bagas Maulana 21-16, 21-12.

Bagaimanapun Man Wei Chong-Kai Wun Tee terpaksa tunduk kepada gandingan Jepun, Keiichiro Matsui- Yoshinori Takeuchi selepas perlawanan sengit selama sejam enam minit.

Wei Chong-Wun Tee yang bermula baik di awal permainan akhirnya tewas dalam dua set seterusnya dengan 21-19, 15-21, 19-21. - BERNAMA

(Pemain perseorangan lelaki profesional negara Lee Zii Jia/FOTO BERNAMA)


Liga Negara UEFA: Croatia bangkit tewaskan Belanda

ROTTERDAM, 15 Jun- Jaringan Bruno Petkovic dan Luka Modric pada masa tambahan sudah memadai buat Croatia menewaskan tuan rumah, Belanda 4-2 pada Rabu.Skuad bimbingan Zlatko Dalic yang berjaya mara ke separuh akhir Piala Dunia 2022 semakin hampir memenangi trofi pertama sekali gus membuktikan pasukan itu sebagai pakar tambahan masa.Pada perlawanan semalam, pemain Croatia, Andrej Kramaric dan Mario Pasalic menjaringkan gol-gol buat skuad itu pada separuh masa kedua.Skuad Belanda sebelum itu, mendahului 1-0 hasil jaringan Donyell Malen pada separuh masa pertama sebelum Noa Lang menyamakan kedudukan pada minit ke-96 perlawanan bagi mengheret perlawanan ke masa tambahan.Bruno Petkovic memadamkan impian Belanda bagi mara ke perlawanan akhir dengan jaringan pada minit ke-98 sebelum jaringan Modric pada minit ke-116 memadamkan sisa kebangkitan Belanda.Pengurus Croatia, Zlatko Dalic berkata kejayaan ke perlawanan akhir merupakan hadiah buat rakyat Croatia."Kemenangan ini adalah untuk rakyat Croatia."Kami menewaskan Belanda di hadapan penyokong sendiri", kata Dalic kepada Stesen televisyen negara itu, Nova TV.Kejuaraan Liga Negara UEFA merupakan peluang terakhir buat pemain veteran, Luka Modric bagi menjulang kejayaan di peringkat antarabangsa.-AFP